PSD2 ohiko galderak | Kontuak eta Txartelak | Kutxabank Partikularrak\nPSD2 ohiko galderak\nPSD2ri buruz jakin behar duzun guztia\nOrdainketei buruzko Europako araudi berriaren inguruan jakin beharreko guztia zeure esku jarri dugu.\nPartikularrek egin ohi dituzten galderak\nZer da PSD2? ×+\nPSD2 edo ‘Ordaintzeko Zerbitzuei buruzko Bigarren Zuzentaraua’ online egindako ordainketetan segurtasuna handitzeko Europako araudia da, betiere kontsumitzailearen mesedetan. Aipatutako zerbitzu honetan, herrialdeen eta hornitzaileen arteko berrikuntza eta lehiakortasuna sustatzen dira, Europako Batasunean ordainketa-merkatu osatu eta eraginkorragoa sortzeko lagungarria izango delakoan.\nZergatik jarri dira indarrean neurri horiek? ×+\nJarraian azaldutako oinarrizko helburu hauek bermatzeko:\nBerrikuntza sustatzea, sartzeko mugak gutxituz eta lehiakortasuna handituz.\nKontsumitzaile gisa daukazun babesa sendotzea: bezeroarekiko gardentasuna handituz eta komisio, errekargu eta erantzunkizunak mugatuz.\nOrdainketen segurtasuna hobetzea, benetakotzeko eskakizun berriak jarriz, ekonomia digitalak aurrera jotzeko ezinbesteko baldintza dena.\nOrdainketei buruzko Europako gunea sendotzea. Horretarako, araudiak bateratuko dira, salerosketaren herrialdea edozein izanik ere, erabiltzaileak jarraitutako prozedura parekoa izateko asmoz.\nZer da, zehatz-mehatz, bezeroen benetakotze indartua? ×+\nBezeroen Benetakotze Sendoa (“Strong Customer Authentication” ingelesez “SCA” siglekin), Ordainketei buruzko Europako araudi berriaren oinarrizko osagaia da eta haren ondorioz segurtasun arloko neurri berriak ezarriko dira, etorkizunean salerosketak ziurragoak izateko. Izan ere, saltegietan aurrez aurreko ordainketak egiterakoan edo internetez erosterakoan eta Online Bankako eta Banka Mugikorreko hainbat eragiketa egiterakoan identifikatzeko erabiliko dugun modua horixe izango da.\nBere helburua iruzurren aurka bezeroak babestea da. Horretarako, benetakotzeko maila berriak eskatzen ditu, online ordainketa edo salerosketa jakin bat benetan bezero jakin batengandik datorrela egiaztatzeko.\nHala, online zenbait ordainketa eta eragiketa egiten dituzunean, benetakotzeko dauden 3 moduetako 2 eskatuko dizkizugu:\nEzagutza: dakizun zerbait, pasahitz bat.\nEdukitzea: daukazun zerbait, esate baterako, Smartphonera bidalitako erabilera bakarreko pasahitza edo ordaintzeko txartel bat.\nInherentzia edo atxikipena: zeu "zarena", adibidez, aurpegiaren ezagutza edo hatz-marka bezalako elementu biometrikoak.\nNeurri berri horiek, ordaintzerakoan konfiantza eta babes handiagoa emateko prestatu dira.\nNolako ondorioak ekarriko dizkit benetakotze indartuak? ×+\n2019ko irailean zenbait aldaketa nabarmenduko dituzu salerosteko moduan:\nDendetan: Denda edo merkataritza-guneetan Contactless sistemaren bidez ordaintzean, PIN zenbakia sartzea gehiagotan eskatzeko aukera dago, diru-kopuru txikiak izanda ere.\nInterneten: Online erosiko duzunean, ez dizugu eskatuko soilik txartel-zenbakia eta iraungitze-data sartzea. Horiez gain, benetakotzeko aurretik aipatutako 3 moduetako 2 eskatuko dizkizugu.\nOnline Bankan eta Banka Mugikorrean: PSD2 abian jartzearen ondorioz, ez duzu koordenatuen txartela (TPC) eduki behar izango. Nahikoa izango da mugikorra soinean eramatea eragiketak izenpetzeko. Askoz erosoagoa eta betiko segurtasun berarekin.\nSalerosketa hauek izenpetzeko erabilera bakarreko gakoa eskatuko dizugu, SMS bidez une horrexetan zuri bidalitakoa. Are errazagoa da oraindik; batzuetan, nahikoa izango zaizu Online Bankara eta Banka mugikorrera sartzeko gakoak ipintzea. Aurrekoaz gain, konfiantzazko onuradunak esleitu eta kudeatu ahal izango dituzu transferentzia egitean edo Onuradunen Agenda berritik.\nBatzuetan, SMSen bitartez igorritako erabilera bakarreko gakoa eskatu ahal izango dizugu, Online Bankara / Banka Mugikorrera sartzean edo isilean eduki beharreko informazioari zein ordainketen historikoari buruzko galderetan zure pribatutasuna babesteko asmoz.\nNola eragiten dio benetakotze indartuak online-merkataritzari? ×+\nSegurtasunerako eta benetakotzeko neurri berriak 2019ko irailaren 14an hasi ziren ezartzen saltoki fisikoetan eta gure Online Bankan nahiz Banka Mugikorrean. Baina online-erosketak egiteko datozen hilabeteetan pixkanaka hasiko dira ezartzen, 2021eko urtarrilean behin betiko ezarrita egon arte. Eta eskatuko dizkizugun benetakotzeko moduak ez dira aurrez aurreko erosketak egiteko erabiltzen diren berberak izango. Online erosiko duzunean, ez dizugu eskatuko soilik txartel-zenbakia eta iraungitze-data sartzea. Horien ordez, benetakotzeko dauden 3 moduetako 2 eskatuko dizkizugu:\nEzagutzea: Dakizun zerbait, hala nola banku elektronikora sartzeko pasahitza, edo txartelaren PIN zenbakiaren posizio jakin batzuk.\nJabetza: Daukazun zerbait, adibidez, smartphoneari lotutako gure aplikazioa, edo SMS bidez bidaltzen dizkizugun erabilera bakarreko pasahitzak jasotzeko daukazun mugikorra.\nInherentzia: zeu "zarena", adibidez, aurpegiaren ezagutza edo hatz-marka bezalako elementu biometrikoak.\nBenetakotzeko modu berri horiek, ordaintzerakoan, konfiantza eta babes handiagoa emateko prestatu dira.\nZeintzuk dira zehazki benetakotzeko eskatuko dizkidazuen moduak online erosketak egiteko? ×+\nGure bezero guztiek online erosteko modu berri horretaz baliatu ahal izatea nahi dugu. Horregatik, zure ustez erosoenak eta errazenak diren benetakotzeko moduak eskatuko dizkizuegu, teknologiaren erabilerari eta gurekin harremanetan jartzeko moduari dagokienez dituzuen lehentasunen arabera.\nBanka mugikorreko aplikazioa baduzu eta bertan zure smartphonea egiaztatu baduzu, online-erosketa bat egin behar duzunean, gailu horretan jakinarazpen bat jasoko duzu eta bertatik identifikatu ahal izango duzu zure burua gure aplikazioan, ordainketa berretsi ahal izateko. Zure smartphoneak biometriaren aukera baldin badauka, zure hatz-marka edo beste elementu biometriko bat sartzea eskatuko dizu, identifikatzeari begira. Biometriarik ez badukazu, Online Bankara sartzeko gakoa eskatuko dizu.\nGure aplikazioa baduzu baina zure smartphonea egiaztatu ez baduzu, biometria edo online bankara sartzeko gakoa sartu ondoren, une horretan SMS bidez bidaliko dizugun erabilera bakarreko kodea sartzeko eskatuko dizu.\nGure aplikazioa jaitsita ez baduzu, online-merkataritzan ordainketa egitera zoazenean, zure erabiltzailearekin eta gakoarekin sartu beharko duzu gure online bankara edo banku mugikorrera, eta ordaintzeke duzun ordainketa hori baimendu beharko duzu, une horretan SMS bidez bidaliko dizugun erabilera bakarraren kodea sartuta.\nGure online banka-zerbitzurik ez baduzu, merkataritza elektronikoan ordainketa egin behar duzunean SMS bat jasoko duzu eta, bertan, zure txartelaren PIN zenbakiaren bi posizio biderkatzeko eta horren emaitza saltokiko pantailan sartzeko eskatuko dizugu eta, horren ondoren, erabilera bakarreko kode bat, SMS mezuan ere txertatuko duguna.\nGarrantzitsua da banka mugikorreko aplikazioa edukitzea? ×+\nBenetakotzeko lehen aipatu ditugun modu guztiak seguruak dira, baina gure aplikazioaren azken bertsioa jaitsita badaukazu eta smartphonea bertan egiaztatzen baduzu, erosketak errazago, erosoago eta azkarrago egin ahal izango dituzu.\nZure gailuetako denda ofizialetan jaits dezakezu gure app-a. Zure smarthonea app-ean egiaztatzeko, une horretan emango dizkizugun argibideei jarraitu besterik ez duzu egin behar.\nNola egiaztatuko dut nire smartphonea Kutxabanken app-ean? ×+\nKutxabanken app-a ez badaukazu: Instalatu aplikazioa eta, banka mugikorrera sartzean, zure gailua bertan egiaztatu ahal izateko gidatuko zaitugu. Horrela, aplikaziotik ordaintzeko modurik erosoen eta seguruenean baimena eman ahal izango duzu.\nApp-a instalatuta baduzu: Sartu banku mugikorrean eta “Nire datuak” atalean zure ohiko gailua egiaztatzeko aukera aurkituko duzu. Bete jarraibideak eta lotu aplikazioa zure ohiko gailu mugikorrari. Horrela, online-erosketak modu eroso eta seguruan baimendu ahal izango dituzu. Gogoratu gailuz aldatuz gero prozesua errepikatu behar izango duzula gailu berria app-an egiaztatzeko.\nEta beste zerbait egin behar dut segurtasun arloko neurri berriek ezarri ahal izateko? ×+\nMugikorraren zenbakia eguneratuta edukitzea garrantzitsua da, erabilera bakarreko kodeak SMS bidez bidaltzeko aukera edukitzeko, hala behar izatekotan.\nEdozein kutxazainetan edo bulegotan egunera dezakezu zure telefono-zenbakia. Online Bankako gure zerbitzua ezarrita ez badaukazu, alta egin dezakezu gure webgunetik edo zeure bulegoan.\nBaina orain arte egin ditudan ordainketak ez al dira ziurrak izan? ×+\nBai, baziren ziurrak, baina gailu berrien bitartez egindako ordainketak ugaltzearen ondorioz eta ordaintzeko modu berriak sortu direnez gero, Europako Batasunak segurtasun neurri berriak hartu behar izan ditu teknologia berrietan gero eta barneratuago dagoen merkatu honetan kontsumitzaileek izan lezaketen konfiantza handitzeko.\nSegurtasun arloko neurri berrien multzo hori, PSD2 deritzon Ordaintzeko Zerbitzuei buruzko Zuzentarau berriaren bidez ezarri da eta ordaintzeko zerbitzu-hornitzaile guztiok (esaterako bankuok) bete beharreko araudia da, Europako Esparru Ekonomikoaren barruan.\nOrdainketak egiteko noiz hasiko zarete SCA eskatzen? ×+\nZiurrenik, aurrez aurreko erosketetan dagoeneko nabaritzen hasi zara, PIN zenbakia maizago eskatzen dizugunetan, bai eta Online Bankako eta Banka Mugikorreko zenbaitetan sartzean eta kontsultak egitean ere, izan ere, horietan SMS mezu batean bidalitako erabilera bakarreko kode bat eskatu ahal izango dizugu.\nOnline-erosketei dagokienez, hurrengo hilabeteetan hasiko gara, pixkanaka, hala egiten, 2021eko urtarrilean behin betiko ezarrita egon arte.\nOrduan, beti eskatuko didazue SCA? ×+\nEz, eragiketa askotan ez dizugu SCA eskatuko.\nAlde batetik, hainbat ordainketa-motatan, izatez, ez da eskatzen benetakotze sendoaren baldintza PSD2 araudian. Hala gertatzen da, esate baterako, posta edo telefono bidezko salmentetan, edo hainbat produktu zein zerbitzutan egiten diren harpidetzetan (adibidez, multimedia edukia duten plataformak).\nGainera, PSD2 araudiari esker eta eragiketa hori arrisku txikikoa bada, normalean SCA eskatuko luketen salerosketen benetakotzea ez da behar izango.\nEta atzerrian erosten baduzu? ×+\nGainera, Europako Esparru Ekonomikotik kanpoko saltegietan egindako ordainketetan ez da benetakotze sendoa eskatzen. Hori dela eta, saltzaile berak kobratzeko hainbat modu eduki ditzake bere webgunea Europan edo Europatik kanpo atzitzearen arabera.\nBadaukat babes txikiagoa PIN zenbakia sartzea edo interneten bidezko erosketa benetakotzeko bi faktore ematea eskatzen ez didazuenean? ×+\nEz, txartelarekin edozein ordainketa egitean beti egongo zara babestuta, izan ere, aurrez aurreko erosketak egitean, ez dizkizugu PIN zenbakia edo benetakotzeko 2 faktoreak eskatuko, beste bide batzuen bitartez hori egitea beharrezkoa ez dela ikusi badugu.\nBeste bankuen txartelekin modu berean egingo da? ×+\nEuropako Esparru Ekonomikoaren banku guztiak PSD2ri lotuta gaudenez gero, guztiok ezarri behar izango ditugu segurtasun arloko neurri horiek, baina banku bakoitzak erabaki ahal izango du bere bezeroei eskatuko dizkien benetakotzeko moduak; beraz, litekeena da erosteko bestelako prozedura jarraitzea ordaintzeko erabiltzen duzun txartela jaulki duen bankuaren arabera.\nNeuri buruzko informazioa ziurtasunez gordeta egongo da? ×+\nNeurri guzti horiek, bezero gisa, zuri babes handiagoa eskaintzeko asmoz ezarri dira. Zuri buruzko informazioa helarazteko, kode zifratuko goi-maila erabiltzen dugu eta zerbitzari ziur batean biltegiratuta geratzen da. Babesteko beste maila gehigarri horrekin, Interneten eta dendetan ordaintzeko modua aldatu da.\nZerbait egin behar dut? ×+\nSegurtasun arloko neurri berri horrek sartzeko kodea bidaltzea eskatzen duenez gero, garrantzitsua da benetakotzeko faktoreak zuri eskatzeko zein zeuk geuri modu seguruan bidaltzeko komunikazio-kanala edukitzea. Hori dela eta, zure datuak eguneratuta ditugula ziurtatu behar duzu, batik bat, mugikorraren zenbakia. Kutxabanken edozein bulego edo kutxazainetan egin dezakezu.\nSaltegietatik egin ohi diren galderak\nZer da zehazki Bezeroen Egiaztatze Indartua (SCA)? ×+\nBezeroen Egiaztatze Indartua, «Strong Customer Authentication» edo SCA ingelesez, hainbat segurtasun-neurriren aplikazioan datza. Neurri horiei esker, txartel bidezko ordainketak are seguruagoak izango dira, banku jaulkitzaileek txartelen titularrak identifikatzeko erabiliko duten modua izango baita, aurrez aurreko edo internet bidezko ordainketak agintzen dituztenean.\nSegurtasun-neurri berri hauek 2019ko irailaren 14tik aurrera aplikatzen hasi ziren aurrez aurreko erosketetan. Online erosketetan datozen hiletan hasiko dira aplikatzen, 2021eko urtarrilean erabateko zabalpena lortu arte. Zure bezeroei nortasuna egiaztatzeko eskatuko dizkiegun faktoreak ez dira aurrez aurreko erosketetan erabiltzen direnak izango.\nNola eragiten dio horrek nire saltokian egiten diren ordainketei? ×+\nGaur egun, saltoki seguruetan identifikatzeko, honako datu hauek sartzeko eskatzen zaio bezeroari: txartelaren zenbakia, iraungitze-data, CVVa eta sms bidez mugikorrera bidalitako 6 digituko OTP gakoa.\nSCA beharrezkoa izango den unetik aurrera, bezero batek zure saltoki birtualean erosten duenean, txartelaren zenbakia eta iraungitze-data sartzeko eskatuko diozu, baina horrez gain, erosketa egiteko darabilen txartelaren banku jaulkitzaileak 3 egiaztatze-faktore hauetako 2 eskatuko dizkio:\nEzagutza: berak dakien zarbait; esate baterako, banku elektronikora sartzeko pasahitza edo bere txartelaren pin zenbakiaren zenbait posizio.\nJabetza: berak daukan zerbait; esate baterako, bere smartphonearekin lotuta dagoen bankuaren aplikazioa edo SMS bidez bidaltzen dizkiogun erabilera bakarreko pasahitzak.\nIzana: baden zerbait; esate baterako, osagai biometrikoak, hala nola aurpegiaren ezagutza edo hatz-marka.\nZeintzuk dira zehazki eskatuko diren egiaztatze-faktoreak? ×+\nBanku jaulkitzailea garen aldetik, gure txartelen titular diren bezeroei errazen eta erosoen zaizkien egiaztatze-faktoreak eskatuko dizkiegu, eta teknologia erabiltzeko orduan dituzten lehentasunetara eta gurekin harremanak izateko erabiltzen dituzten moduetara egokituko gara.\nHala ere, ez ditugu beti egiaztatze-faktore berdinak eskatuko; bezeroak online erosketa egiteko erabiltzen duen gailuaren araberakoa izango da eskaera.\nHorrez gain, kontuan hartu behar dugu Europako Esparru Ekonomikoko banku guztiok PSD2 bete behar dugula, eta, beraz, denok aplikatu behar ditugula segurtasun-neurri hauek, baina banku bakoitzak erabakiko du bezeroei zein egiaztatze-faktore eskatu. Horrenbestez, baliteke bezero batek zure saltokian daukan erosketa-esperientzia desberdina izatea, ordaintzeko erabiltzen duen txartelaren banku jaulkitzailea bata ala bestea izan.\nEta horren ondorioz ez al du bertan behera utzitako erosketen kopuruak gora egingo? ×+\nEz. Banku guztiak lanean ari gara prozesua ahalik eta hurbilena eta errazena izan dadin, eta, gainera txartelen titularrentzako informazio-kanpainak egiten ari gara, eskatuko dizkiegun egiaztatze-faktoreak zeintzuk izango diren jakin dezaten, SCA derrigorrezkoa izan aurretik. Horrez gain, gure bezeroak animatzen ari gara zenbait ekintza egin ditzaten, hala nola gure aplikazioa deskargatzea edo gure banku elektronikoan alta ematea, haien erosketa-esperientzia erosoagoa eta arinagoa izan dadin.\nBestetik, lege-salbuespen batzuk daudela hartu behar dugu kontuan, eta, horien ondorioz, bi egiaztatze-faktoreak ez lirateke beti eskatu behar. Horrenbestez, erabiltzailearen esperientzia hobetu daiteke, ordainketaren segurtasunari muzin egin gabe.\nHainbat ordainketa mota daude, bere izaeraren ondorioz, PSD2k egiaztatze indartuaren neurrietatik kanpo uzten dituena:\nAurreordainketa bidezko txartel anonimoekin egindako ordainketak; anonimoak direnez, ezinezkoa da titularraren nortasuna egiaztatzea.\nMIT izeneko transakzioak («Merchant Initiated Transactions»): Araudiak eskatzen du agindu-emaileak abiarazitako ordainketa elektronikoei aplikatzea SCA. MIT eragiketa produktu edo zerbitzuen ordainketa mota bat da, eta aurretik saltegiaren eta txartelaren titularraren arteko akordio bat dagoenean aplikatzen da. Akordio horren ondorioz, saltokiak kasuan kasuko zordunketak egin ditzake, eta titularrak ez du horiek abiarazteko ezer egin behar. Lehenengo erosketan SCA beharrezkoa izango da, baina ez ondorengoetan (esate baterako, harpidetzen edo horniduren ordainketa, zordunketa gehigarriak auto baten alokairuan edo hotel baten erreserban…). Txarteletan egiten diren zordunketa-eragiketen modukoak dira.\nMO/TO (Mail Order/Telephone Order) eragiketak, hau da, telefono edo postaz agindutakoak.\nSare mugatuetan egindako ordainketak.\nBanku jaulkitzailea edo eskuratzailea Europako Esparru Ekonomikotik kanpo dagoenean.\nHorrez gain, legeak beste hainbat salbuespen aurreikusten ditu txartelen banku jaulkitzaileek SCA aplikatu ez dezaten, arrisku txikiagoko eragiketak direlako. Hona hemen salbuespen horiek:\n30 eurotik beherako ordainketak; gehienez 5 eragiketa eta 100 euroko kopuru metatua.\nEragiketa errepikatuak, zenbateko berekoak eta saltegi berean; lehenengo eragiketan egiaztatzea egin behar da. 2019ko irailaren 14a baino lehen abiarazitako harpidetzak ez dira egiaztu behar izango, aldaketaren bat egiten ez bada.\nTitularraren konfiantzazko saltokietan egindako ordainketak, banku jaulkitzaileari konfiantzazkoak direla jakinarazi bazaio. «Zerrenda zuriak» izena ere ematen zaie.\nZenbait ordainketa kooperatibo.\nIruzur arrisku txikia duten ordainketak.\nOro har, bezeroari SCA eskatu aurretik, banku jaulkitzaileok goian azaldutako salbuespenetakoren bat aplikatzen ahaleginduko gara. Horri esker, kasu askotan, erosketa-esperientzia orain artekoa bezalakoa izango da.\nEta nola jakingo dute bankuek noiz eskatu behar duten SCA-a eta noiz salbuespena aplikatu? Saltokiok zerbait egin behar dugu? ×+\nInformazioa saltokien eta jaulkitzaileen artean trukatzen da, 3D Secure protokoloari esker.\n2001etik, eragiketak informatzeko zein egiaztatzeko erabiltzen den bertsioa 1.0 da, baina gaur egun, protokolo horren bertsio berri bat dago, informazioa hobetzen duena, datu kopuru handiago batekin, eta erosketa prozesuan SCAren bi faktoreak eskatzea zein SCAren salbuespenak aplikatzea ahalbidetzen duena.\nZure saltokiak erabiltzen duen Kutxabank ST birtuala segurua da, hau da, 3D Secure da.\nZure saltokiak Kutxabanken ST Birtual bat edo gehiago baditu, eta datuen kudeaketa delegatuta baduzu, ez duzu protokolo berrirako migrazioarekin kezkatu beharrik, gu arduratzen ari baikara bere bertsioa eguneratzeaz eta migrazio hori egiteaz.\nZure saltokia ez badago aipatutako tipologia horren barruan, seguru dagoeneko harremanetan jarri garela zurekin, eta beharrezko ezarpen tekniko guztiak egiteko laguntza ari gatzaizula ematen; hala ere, zalantzaren bat baduzu, idatzi soportevirtual@redsys.es helbidera edo deitu 902 106 223 telefonora, eta xehetasun gehiago emango dizkizugu.\nSCA ez aplikatzea erabaki daiteke, arriskua hartzeko prest gaudelako edo bezeroarekin adostu dugulako? ×+\nEz. Espainiako Bankuak baieztatu du SCA beti aplikatu beharko dela, eragiketa salbuetsita ez badago (esate baterako, EBtik kanpoko mugaz gaindiko eragiketen kasuan) edo legeak aurreikusitako salbuespenen bat aplikatu ezin bada.\nDiru-itzulketetan ere SCA aplikatu behar da? ×+\nEz, ez baita ulertzen horiek ordainketa-eragiketak direnik.\nMerkataritza elektronikoko eragiketen artean sailkatzen diren saltokien ordainketarako app-en bidez egiten diren eragiketak, merkataritza elektronikoa dira benetan, eroslea aurrez aurre badago? ×+\nBai, internet bidez edo urrutiko komunikaziorako erabil daitekeen gailu baten bitartez abiarazitako eragiketak baitira. Horren barruan egongo dira Internet bidez egindako eragiketak eta mugikorraren bidez egindakoak (internet bidezko erosketetan, ez contactless erosketetan).\nPosta elektronikoz edo WhatsApp eta beste mezularitza-aplikazioen bidez agintzen diren eragiketak MO/TO eragiketak direla ulertzen da? ×+\nPosta elektronikoz edo mezularitza-aplikazioen bidez bidalitako aginduak MO/TO eragiketen barruan sar daitezke, baina webgune baten bidez emandako aginduak, webgune horretara mezu batean jasotako estekaren bidez sartu bagara, merkataritza elektronikoaren barruan daude eta SCA beharrezkoa da.\nEroslearen esku-hartzearekin, bide automatizatu baten bitartez (Alexa, Siri, Google Assistant eta antzekoak) agintzen diren eragiketak MO/TO eragiketak dira? ×+\nEz. Bezeroak esku hartu ondoren ordainketa abiarazten duena gailu automatizatu bat denean, merkataritza elektronikoko eragiketak direla ulertuko da eta SCA beharrezkoa izango da. Hala ere, agindu telefoniko baten bidez erosleak abiarazitako ordainketa-eragiketak, saltegiaren gailu automatizaturen bat tartean denean (esate baterako, ahots interaktiboko erantzun bat), telefono bidezko eskari arruntak izango dira.\nTokenizatutako txartelarekin egindako Card-On-File (COF) eragiketak SCAtik salbuetsita daude saltokian erregistratzen direnean? ×+\nEz. COFak merkataritza elektronikoko eragiketen artean daude, eta SCA ezinbestekoa izango da, salbuespenen bat aplikatu daitekeen kasuetan izan ezik.\nOrduan, COF eragiketak ez dira MIT eragiketak? ×+\nEz. COF eragiketetan, txartelaren titularrak erosketa-agindua abiarazten duen ekintza bat egiten du, esate baterako, ordaindu edo erosi aukeretan klik egitean. Nolanahi ere, eragiketa bat MIT izan dadin, ezinbestekoa da ordainketaren atzean bezeroaren agindurik ez egotea; bezeroa ez da bertan egon behar ordainketa agintzen denean. MITak zordunketen antzekoak dira, baina txartelen kontura eginak.\nMerkataritza elektronikaren barruan dauden erosketetan, erosketa egiteko unean zenbatekoa zein den jakiterik ez badago, une horretan egindako SCAk balio al du erosketaren behin betiko zenbatekorako? ×+\nEuropako Banku Agintaritzak argitu du hala agindu-emaileak aurrez gehieneko zenbateko bat atxikitzeko baimena eman duenean nola aurrez baimen hori eman ez duen kasuetan, behin betiko zenbatekoa adostutako zenbatekoaren parekoa edo txikiagoa bada, eragiketa burutu daitekeela SCA berriro eskatu gabe; baina zenbatekoa handiagoa bada, jaulkitzaileak SCA eskatu edo eragiketa atzera bota beharko du.\nNola sar dezaket nire saltokia zerrenda zuri batean? ×+\nZerrenda zuria banku jaulkitzaileak gordetzen du, baina bezeroak sortzen du eta berak bakarrik alda dezake. Hori dela eta, Europako Banku Agintaritzak erabaki du banku jaulkitzaileek ezin diegula bezeroei saltoki berriak sartzeko edo saltokiak aldatzeko iradokizunik egin. Hala ere, saltokiak berak zuzenean jakinarazi diezaioke bezeroari aukera hori badagoela edo are zuzenean zerrendan sartzeko iradokizuna egin diezaioke. Dena dela, jaulkitzailearen ingurunean egin behar da zerrenda zurirako sarrera.\nNola jakin dezaket nire saltokia zerrenda zuri baten barruan dagoen? ×+\nLegez, banku jaulkitzaileek ez diote zertan jakinarazi banku eskuratzaileari edo saltokiari zerrenda zuri baten barruan dauden ala ez. Informazio hori txartelaren titularraren berariazko baimenik gabe emateak datuen babeserako eskubidea urratu lezake. Nolanahi ere, saltokiak bere bezeroarengandik eskuratu dezake informazio hori.\nBestalde, eragiketa bati SCA eskatzeko azken erabakia banku jaulkitzaileak hartu behar du. Hortaz, arrisku-irizpideak aintzat hartuta, eragiketa bati SCA aplikatzea erabaki dezake, saltokia zerrenda zuriaren barruan badago ere.


Nazioarteko ikerketa batean parte hartu du Asuncion klinikak - Tolosa - Tolosaldeko ataria\nNazioarteko ikerketa batean parte hartu du Asuncion klinikak\nJosu Artutxa Dorronsoro 2020-11-12 18:59\nPandemiak kolezistitis akutuaren tratamenduan izan duen eragina aztertzen duen Cholecovid proiektuaren parte da; 40 herrialdeetako 230 ospitale eta 9.000 gaixo biltzen ditu.\nManchesterreko Unibertsitateko talde batek Cholecovid proiektua jarri du martxan. Guztira, 40 herrialdeko 238 ospitalek eta 9.150 gaixok parte hartzen dute; tartean, Asuncion Klinikako kirurgia orokorreko zerbitzuak, Gurutzetako Ospitaleak zuzentzen duen talde baten barruan. Gurutzetakoaz gain, Bizkaiko Urduliz ospitaleak ere hartzen du parte. Asuncion da, ordea, Gipuzkoako zentro bakarra. «Euskadiko Sendagaien bidezko Ikerketarako Etika Batzordeak (CEIM-E) egiaztatu duenez, proiektuarekin bat egin duten euskal zentroetarako erreferentziazko ospitalea da», aipatzen dute Asuncion klinikatik.\nKirurgia Orokorreko larrialdi-zerbitzuetan gehien ikusten den patologietako bat da kolezistitis akutu litiasikoa. «Pandemiaren lehen boladarekin, eta Espainiako Kirurgialarien Elkartearen, Kirurgialarien Ikastetxe Amerikarraren eta Ingalaterrako Kirurgialarien Errege Elkargoaren gidak jarraituz, gure jarduera kirurgikoaren zatirik handiena geldiarazteko erabakia hartu zen, eta oro har, larrialdi gehienetarako tratamendu kontserbatzailea aukeratu zen», azaldu du Javier Roldan Asuncion klinikako kirurgialariak.\nBizi dugun pandemia honetan, aipatutako erabaki horiek gaixoengan duten eragina ikustea eta ohiko lan egiteko moduarekin alderatzea da Cholecovid proiektuaren helburua. «Pazienteari ebakuntza egin edo antibiotikoekin tratatzea erabakitzeak ondorio handiak ditu. Ebakuntzarik egin ezean, egonaldi luzeagoa izango du ziurrenik, eta beraz, ospitale-giroan egongo da, kostu ekonomikoa handitu gabe. Ebakuntza eginez gero, litekeena da alta lehenago jasotzea eta bere eguneroko jarduerara lehenago itzultzea», dio.\nBertako 17 paziente\nBi paziente-talde handirekin egiten dute lan Cholecovid proiektuan. Lehenengoan, martxoaren 12aren (OMEk pandemia gisa ezarri zuen lehen eguna) eta maiatzaren 12aren artean artatu zituzten pazienteak kokatzen dira. Bestalde, iazko iraila eta azaroa bitartean etapa normal batean artatu zituzten pazienteek osatzen dute kontrol taldea. «Bigarren olatu bat dirudien honetan, garrantzitsua da datu objektiboekin egiaztatzea, ea tratamendu kirurgikoaren ordez, tratamendu kontserbatzaile bat lehenestea zuzena izan zen», gaineratzen du Roldanek.\nAsuncion klinikatik, aipatutako bi taldeetakoak batuta, 17 pazienterekin egin dute lan. Datu-base partekatu bat dago, «Cholecovid osatzen dugun ospitale guztiek eskuratu dezaketena, eta bertan, gure kasuak igotzen ditugu. Bidaltzeko azken eguna irailaren 12a zen, eta ordutik aurrera, Manchesterreko Unibertsitateko taldeak aztertuko ditu kasuak, dagozkion ondorioak atera ahal izateko», aipatu du Roldan doktoreak.


Ibilaldiak Euskal Herritik (IV): Lapurdiko mugan\nBizkaia, Araba eta Nafarroatik barrena ibili gara azken asteotan proposatutako txangoetan; kasu honetan berriz, gurekin batera Iparraldera etortzera gonbidatzen zaituztegu.\nAinhoako Jasokundeko Andre Mariren eliza. Argazkia: Kepa Etchandy (3digitala)\nLapurdi eta Nafarroako mugetan\nEmakume izena duen herria aukeratu dugu egunari hasiera emateko; hala, aurreneko geldiunea Lapurdi barnealdean, Baionatik 31 kilometro ingurura dagoen Ainhoa herrian egingo dugu. Bertara gerturatzen garen heinean ingurunearen edertasunaz jabetzen joango gara, naturarekin kontaktu zuzenagoan gaudela irudituko zaigu ziurrenik; ezen, Hego Euskal Herritik joaten baldin bagara, gure artean horren ohikoa den industrigune zein zaratatik urruti egongo garela antzemango dugu.\nXareta eskualdeko herri txiki honen aurreneko testigantza XIII. mendekoa da, garai hartan sortu baitzuen herria Urdazubiko priore–etxeak eta diotenez, xedea Compostelako Santiagora joateko bide berri bat zabaltzea omen zen. Hala ere, jakin behar dugu Ainhoak ez dituela garai hartako eraikinak kontserbatzen, izan ere XVII. mendean jazotako Hogeita Hamar Urteko Gerraren ondorioz herria berreraiki behar izan zuten, deuseztatua geratu baitzen.\nHerri liluragarri honetan, XVII. mendean berritutako eta XIV. mendeko absidea mantentzen duen Jasokundeko Andre Mariaren eliza ikus dezakegu esate baterako. Baina altxorra kalean gora eta behera ibiltzean topatuko dugu, arkitektura eder eta etxe aurrealdeen edertasuna hain zuzen.\nTxangoarekin jarraitu eta Ainhoa atzean utziaz, Nafarroara igaroko gara, Xareta eskualdean jarraitzen dugun arren. Urdazubi horren gertu egonda eta ezagutzea merezi duen herria izanik, aukera aprobetxatzea gomendatzen dizuegu. Axular euskal apaiz eta idazlearen sorterrian gaude eta nahi izanez gero egun zutik dirauen bere baserrira gerturatu gaitezke. Gainera, 1713ean eraikitako errota eta XVIII. mendeko Mitxelena Etxea edota Urdazubiko leizeak dira gomendatzeko moduko tokiak, besteen artean.\nLarrun mendia atzealdean.\nHerria utzi eta Dantxarinea auzotik pasata, Sararantz abiatuko gara, gure azken jomugarantz. Hamabi kilometro eta erdira dagoen udalerri lapurtarra, Larrun mendiaren magalean aurkitzen da eta intereseko makina bat txoko dauzka bere baitan.\nHorien artean, euskal kultura tradizionalean oinarritzen den Ortillopitz etxea daukagu eta bertara gerturatuz gero, aspaldiko bizitzaren testigantza eskuratzeko bidea izango dugu. Hau da, toki berean ukuilua, ogi–labea, sutondoa zein dolarea begiztatuko ditugu, besteak beste. Sarako leizeetara joatea ere aholku ederra izan liteke, duela 47.000 urte inguru sortutako tokia baita; bisitaldia historiaurreko asaben berri edukitzeko aukera paregabea da.\nHerria Larrun mendiaren magalean dagoela aipatu dugunez, egun pasari amaiera tontorrean ematea ederra izango dela iruditu zaigu. Oinez igo daiteke, baina xarma berezia duen trena hartzea hautu aproposa da. Hala, 1924ko ekainean ireki zen trenbide berberetik, astiro–astiro hogeita hamar minutuan 905 metrotara iritsiko gara baina bien bitartean pasaia bikainarekin gozatzeko okasioa izango dugu eta handik ikuspegi zabalagoaren testigu izango gara.


TTiKLiK! - “NIRE AMAK ETA NIK BATZUETAN EZ DUGU ELKAR ULERTZEN”-"Mi mamá y yo a veces no nos entendemos"\nZenbat aldiz sentitzen dugu haur txiki bat adarra jotzen ari zaigula? Zenbat aldiz pentsatu dugu“gorrak” daudela? A zer pazientzia eduki behar den guraso izateko lanbide zail honetan! Zergatik kostatzen zaie hainbeste esaten dieguna entzutea? Zergatik ez dute betetzen? Hausnarketa eta sentimendu horiek nahiko ohikoak dira helduen munduan. Baina, a zer ezustekoa hartuko genukeen haurrek zer sentitzen duten jakingo bagenu! Zergatik kostatzen zaie horrenbeste eskatzen dieguna egitea? Muga non daukagun probatzen ari ote dira?\nHELDUEN ASMOA ETA HAURREN ASMOA\nHelduek, gure haurren jokabidea interpretatzerakoan, heldu gisa dugun bizitza-esperientziaren ikuspuntutik begiratzen dugu; ikuspuntu horretan, egiten dugun guztia asmo batekin egiten dugu. Haurren jokabideetan “asmoa” dagoela ulertzen dugu, helduen munduan gertatzen den bezala. Gainera, konbentzituta gaude guk “badakigula”, eta beraiek ez. Eta hor hasten da geure burua ulertarazteko gudua, batzuetan desesperagarria bihurtzen dena; guda horrek makina bat negar eta kasketaldi eragiten ditu, haserrea eta inpotentziaz gain. Hots, harmoniarik eza sorrarazten du, hain justu, gutxien nahi duguna.\nBaina, batzuetan, badirudi haurrek ez dutela esperientzia ikasi nahi. Adibidez, goizak sufrikario huts bihurtzen direnean, edozer gauzarekin distraitzen direlako eta ez dielako astirik ematen ez gosaltzeko, ez eskolara garaiz heltzeko. Eta ez dago ulertarazteko modurik.\nAntzeko ehun mila esperientzia aipa ditzakegu, eta pertsona adina erantzun bilduko ditugu (batzuetan funtzionatuko dute eta, besteetan, ez), haurrek kasu egin diezaguten lortzeko (mehatxuak, zigorrak…). Baina, oraindik ere, ez genuke irtenbide egokirik aurkituko arazoa konpontzeko. Haurrekin harreman positiboa eduki nahi badugu, nolabaiteko harmonian oinarrituta dagoena eta ez galtzailez eta garailez betetako eguneroko guduetan, heldu garen aldetik “txipa” errotik aldatu behar dugu eta haurren jokabidea “haurren begiekin” ikusi, haien bihotz eta buru txikietan zer gertatzen den ulertzeko.\nOrduan, beharbada geuk ez ditugu beraiek ulertzen?\nHorixe da abiapuntua. Geuk jarri behar dugu haien mailan, eta ez haiek gurean. Haurren mundua nahiko ezezaguna izaten da guretzat: sarriegi ahazten dugu oraindik osatzen ari direla, heldugabeak direla, eta egunez egun ikasten ari direla. Batzuetan haien adinari ez dagozkien erantzunak eskatzen dizkiegu. Eta txikiek batzuetan sentitzen dute ez ditugula ulertzen, guk nahi duguna egiten ez dutelako haserretzen garenean. 6 hilabeteko haurrari oinez egin dezala edo 3 urte izango balitu bezala hitz egin dezala eskatzearen parekoa da. Ez dagokio bere heldutasun-adinari.\nHala ere, badirudi “gosaldu, eskolara joan behar duzu eta” edo “garbitu hortzak ohera joateko” erraz ulertzeko moduko mezuak direla. Noski! Izan ere, 3 urte bete aurretik oso ondo ulertzen dute ahozko diskurtsoa, baina ez hala helduontzat duen logika. Eta hori ulertzea funtsezkoa da desobeditzaileak direla, probokatu egiten gaituztela eta atera ohi ditugun ondorio horiek guztiak ez interpretatzeko.\nAzalduko zenuke hobeto kontzeptu hori?\nHelduen mundua eta haurren mundua kontrajarriak dira, izatez: haurrek jolastuz ikasten dute, haientzat dena da posible, fantasian bizi dira. Guk errealitatean oinarrituz funtzionatzen dugu, eta, normalean, geure eginbeharren arabera. Hauxe da funtsezkoa:\n**jaiotzen direnetik hiruzpalau urtera arte, plazerraren printzipioa delakoa nagusitzen da haurrengan. Zer esan nahi du horrek? Osasuntsu hazteko, jolasteko eta dibertitzeko bakarrik bizi direla. Baliteke imitazioz jostailuak jasotzea, baina ez dute haien bizitzan logikoa den zerbait bezala integratzen. Adin horretatik aurrera, oso poliki, barneratzen hasten dira jolasteaz gain horrenbeste gustatzen ez zaizkien beste gauza batzuk ere egin behar dituztela. Baina, betiere, helduon laguntzarekin egiten dute. Hori ezinbestekoa da. Haurrentzat, “eginbeharrak” ez dauka helduontzat duen zentzu bera. Gogorarazi egin behar diegu. Ez tentelak direlako, txikiak direlako baizik. Haien beharrek ez dutelako zerikusirik gure beharrekin. Nahi genukeena baino askoz mantsoago, haien bizitza laburrean erantzukizunak euren gain hartzen doaz, baina hori oso zaila da beraientzat 6-7 urte bete aurretik; adin horretan eratzen da guztiz haurren izaera.\nNola irits gaitezke elkar ulertzera?\n**Lehenik eta behin, “txipa” aldatuz eta haien ekintzetan asmo txarra ikusi beharrean, heldutasun-gabezia ikusiz.\n**Bigarrenik, garbitasunarekin, jatorduekin, janztearekin eta abarrekin zerikusia duteneguneroko zereginetan maitasun eta pazientzia handiarekin lagunduz. Izan ere, haientzat zeregin horiek ez dute guretzat duten balio bera.\n**Hirugarrenik, gu txikiak ginenean gure asmo bakarra jolasten jarraitzea bazen ere, gure aitak edo amak “kasurik egiten ez geniolako” errieta, garrasi, jo edo mehatxu egiten zigunean nola sentitzen ginen gogoratuz.\n**Eta, azkenik —garrantzitsuena baina zailena, praktikarik ez dugulako—: “akordioen” arabera erlazionatzera ohituz, “dakienak ez dakienari” emandako aginduen bidez erlazionatu beharrean. Izan ere, hori ez baita erarik onena gehien maite ditugunentzat —geure seme-alabentzat— hazkuntzan eta bizitzaren esplorazioan bidelagun izateko.\nAtala(k): Amatasuna, Haziera, Hezkuntza\nEtiketa(k): amatasun > elkar ulertze > prebentzio > Yolanda González


Motelgailu-fabrikatzaileek ibilgailuaren osagai hori 20.000 kilometrotik behin berrikustea gomendatzen dute. | Consumer\nMotelgailu-fabrikatzaileek ibilgailuaren osagai hori 20.000 kilometrotik behin berrikustea gomendatzen dute.\nGidariak arreta jarri behar die elementu horien eraginkortasuna galtzea adierazten duten zenbait zantzuri.\nEgilea: mediatrader 2005-ko uztailak 21\nMotelgailu-fabrikatzaileek gomendatzen dutenez, ibilgailuaren osagai hori 20.000 kilometrotik behin berrikusi behar da, eta, aldi berean, gogorarazten dute 50.000 kilometro erabili ondoren funtzionamendu egokia izateari uzten diola.\nMadrilgo Lantegien Elkarteak (ASETRA) jakinarazpen batean azaldu duenez, berrikuspen-gomendio hori elementu horien akatsak saihesteko egiten da, ez baita erraza jakitea indargetzaileek aldaketa bat behar dutela larrialdi-egoerarik izan arte. Oro har, gidariek beren portaeraren aldaketa negatiboetara egokitzen dute ibilgailuaren erabilera. Aldaketa horiek pixkanaka-pixkanaka gertatzen dira, eta, horregatik, hautematen zailak dira, antolakuntzak oharrean gehitzen du.\nHori dela eta, indargetzaileek ez dute arrisku nabarmenik harik eta larrialdi-egoera bat gertatu arte, hala nola gehiegi luzatzen den balaztada, ezusteko zailtasunak izan ohi dituen bihurgune bat edo alboko haizearen inpaktu larria arazorik gabe ibiltzeko moduko eremu batean.\nASETRAk gomendatzen du arreta berezia jartzeko indargetzaileek eraginkortasuna galtzen duten zantzu txikiei, hala nola zoru irregularraren gaineko erreboteei, balaztatzean autoaren muturra gehiegi hondoratzeari, atzeko bat-bateko indarberritze-aldiarekin eta zuzenetan ibilbide bihurgunetsua izatearen sentsazioarekin. Era berean, sintomatikoa da alde batean eta bestean lotutako kurbei ekitean albo-kulunka gero eta handiagoa izatea, pneumatikoen norabideko bibrazio arraroak eta higadura irregularra.\nberrikusketa kilómetros-eu motelgailuak\nBidaiatu aurretik, autotik aztertu beharreko zortzi alderdi\nAutoaren berrikusketan aurrezteko sei aholku


ikusi guztia | itzuli eratze-prozesu eta izapideetara Deskribapena\nErregistratzea ekintza administratibo bat da. Horren bidez, Gizarte Segurantzaren Diruzaintza Orokorrak zenbaki bat esleitzen dio enpresariari, Gizarte Segurantzaren Sistemako dagokion Erregimenean enpresaria identifikatzeko eta beren betebeharrak kontrolatzeko. Aipatu zenbaki hori Kotizazio Kontu Kode lehentzat eta nagusitzat jotzen da. TA.6 ereduaren bidez egingo da eskaera.\nKotizazio Kontu Nagusiaren Kodeari lotuko zaizkio enpresari bati eslei dakizkiokeen gainerakoak. Nabarmendu behar da Kotizazio Kontuaren Kode bat (TA.7 eredua) eskatu behar duela jarduera egiten duen probintzia bakoitzeko. Halaber, kotizazio-berezitasunak dituzten langileak identifikatzea ere beharrezkoa da zenbait kasutan.\nHelbidetik gertueneko Gizarte Segurantzako Diruzaintza Orokorraren Administrazioan.\nEnpresa-titularraren, banakako enpresariaren edo familia-etxearen titularraren dokumentu identifikatzailea.\nEkonomia eta Ogasun Ministerioak igorritako dokumentua. Bertan Enpresaren Jarduera Ekonomikoa azaltzen den Identifikazio Fiskaleko Zenbakia agertuko da (Etxeko Langileen Erregimen Berezirako ez da dokumentu hau behar).\nEnpresari kolektiboa eta Espainiako Sozietateak:\nBehar bezala erregistratutako eratze-eskritura edo Erregistroaren dagokion ziurtagiria (Akten Liburua, Jabeen Komunitateen kasuan).\nErregistratzeko eskaera sinatzen duenaren NAN edo AIZen fotokopia.Sinatzailearen eskumena ziurtatzen duen dokumentua, eskrituran zehaztu gabe badaude.\nEnpresari kolektiboa eta Atzerriko Sozietateak:\nLan-zentroa Espainian gauzatzen bada: Sukurtsalen eta beren egoitza Espainiara aldatzen duten enpresen kasuan, aurreko paragrafoan adierazitako dokumentuak.\nLan-zentroa Espainian gauzatzen ez bada: Oro har, adierazitako 1, 2 eta 3 dokumentuak eta atzerriko enpresaren eratze-eskrituraren fotokopia. Dagokion erregistroan izan emanda dagoela dioen ziurtagiriarekin edo Europako Batasuneko enpresen legeak eskatutako beste dokumentu baliokide bat. Oro har, adierazitako 1, 2 eta 3 dokumentuak eta kontsul espainiarrak igorritako ziurtagiria, bere baimena eta enpresaren herrialdeko legezko sortzea ziurtatuz (hirugarren herrialdeen kasuan).\nEspainian egoitza duen lege-ordezkari bat izendatzea edo ordezteko eskumena ematea.\nGSDOk enpresei eta profesionalei eskaintzen dien zerbitzu bat da eta misiotzat du informazioa eta dokumentuak trukatzea bi erakundeen artean (GSDO eta erabiltzaileak) INTERNET bidez.\nZerbitzu honek jarduera-arlo hauek hartzen ditu:\nKotizazioa: TC2 serieko (Langileen izen-zerrenda) dokumentuak aurkeztea, saldo hartzekodunen tramitazioa eta helbideratutako kontu bide edo ordainketa elektroniko bidez kuotak sartzea. Afiliazioa: altak, bajak, langileen datuen aldaketak eta langileei eta enpresei buruzko txostenak kontsultatzeko edo eskatzea. AT eta EPren mediku alta- eta baja-parteak tramitatzea, baita berrespen-parteak ere, Segurtasunaren Institutu Nazionalarekin bai ohiko gertakizunetatik bai gertakizun profesionaletatik eratorritakoak. Red sistemarako sarbidea


Txurdinaga behekoan eramaten diren proiektuak: Agenda 21\nPLASTIKORIK GABE, ASKOZ HOBE\nAurten, Eskolako Agenda 21ek Europa Mailan ezarritako hainbat erronka berri hartu du Eskolako Agenda 2030 bilakatuz. Beti bezala, Ikastetxearen eta inguruaren jasangarritasunaren eta kalitatearen alde hezkuntza komunitateak aurrera eramaten duen konpromiso eta ekintza-plan bat da.\nEskolako Agenda 2030ak ikasleei beren ingurumen hubilaren arazoa aztertu eta ulertzea ahalbidetzen die eta hiritar gisa bidezkoagoa eta ekologikoki jasangarriagoa izango den gizarte baten alde aritzeko prestatzen ditu.\nHauek dira Eskolako Agendaren funtsezko oinarriak:\nBerrikuntza eta hezkuntza - kalitatea lortzea.\nTokiko komunitatean parte hartzea\nUrtero gai bat aztertzen da ikasturtearen zehar eta aurtengo leloa hauxe izango da:\n“PLASTIKORIK GABE, ASKOZ HOBE”.\nHorren inguruan hainbat ekintza jorratuko dira: birziklapenari buruzko tailerrak, irteerak, txoko berdea, ortu ekologikoa eta beti bezala Udalak antolatutako “Auzoko Bihotzak” proiektuan parte hartuko dugu.\nGure ingurune batzordean parte hartu nahi baduzu jarri gurekin kontaktuan eta bidali zure izen abizenak e-mail baten bidez helbide honetara: Iratxe.ispizua@iestxurdinagabehekoa.net


Proxmox Mail Gateway 6.4 Eguneratzeekin, Proxmox Backup Integrazioarekin eta Gehiago iristen da Linuxetik\nProxmox Mail Gateway 6.4 eguneratzeekin, Proxmox Backup-ekin integratzearekin eta gehiagorekin iristen da\nProxmox, ezaguna da Proxmox Ingurune Birtualeko banaketa garatu du zerbitzari birtualen azpiegiturak ezartzeko, ren bertsio berria kaleratu du banaketa Proxmox MailGateway 6.4.\nProxmox Mail Gateway posta-trafikoa kontrolatzeko sistema azkar sortzeko giltza eskura dagoen irtenbide gisa dator eta barneko posta zerbitzaria babestu.\nProxmox Mail Gateway proxy zerbitzari gisa funtzionatzen du, MS Exchange, Lotus Domino edo Postfix-en oinarritutako kanpoko sarearen eta barne posta zerbitzariaren arteko atebide gisa jokatzen du. Sarrerako eta irteerako posta-fluxu guztiak kudeatzea posible da. Korrespondentzia erregistro guztiak aztertu eta eskuragarri daude web interfazearen bidez aztertzeko.\nBi diagramak dinamika orokorra ebaluatzeko eskaintzen dira, baita gutun zehatz eta bidalketa egoerari buruzko informazioa lortzeko hainbat txosten eta inprimaki ere. Erabilgarritasun handiko klusterren konfigurazioak sortzea (egonean dagoen sinkronizatutako zerbitzari bat mantendu, datuak SSH tunel baten bidez sinkronizatzen dira) edo karga orekatzea onartzen da.\nSe babesak emateko tresna multzo osoa eskaintzen du, spam, phishing eta birusak iragazi. ClamAV eta Google-ren Safe Browsing Foundation eranskin maltzurrak blokeatzeko erabiltzen dira eta SpamAssassin-en oinarritutako spamaren aurkako neurri multzo bat proposatzen da. Zilegi den korrespondentzia lortzeko, iragazki sistema malgua eskaintzen da, domeinuaren, hartzailearen / igorlearen, jasotako denboraren eta eduki motaren araberako posta prozesatzeko arauak zehazteko.\nProxmox MailGateway 6.4 Debian 10.9 (Buster) paketearen eta Linux 5.4 kernelaren oinarrian oinarrituta dago, Gainera, posible da Proxmox Mail Gateway osagaiak instalatzea Debian 10 oinarritutako zerbitzarien gainean.\nGainera, web interfazeak TLS ziurtagiriak sortzeko tresna integratzen du Let's Encrypt zerbitzua eta ACME protokoloa erabiltzen dituzten domeinuetarako, baita auto-sortutako ziurtagiriak deskargatzeko ere.\nSpam iragazteko sistema ere nabarmendu da SpamAssassin 3.4.5 bertsiora eguneratu da eta blokeatutako arauei egiaztatutako eguneratzeak emateko aukera gehitu zaieSpamAssassin arauen kanalaren URLa eta GPG gakoa dituen konfigurazio fitxategi laburra emateaz gain, Proxmox Mail Gateway-k kanal horretako egiaztatutako eguneratzeak eskuratuko ditu orain, updates.spamassassin.org-eko eguneratzeak batera.\nBerrogeialdiko spam mezuak kudeatzeko interfaze hobetua, berrogeialdiko mezu guztiak administratzailearen interfazean bistaratzeko gaitasuna gehitzeaz gain, TLS erabiliz ezarritako irteerako konexioei buruzko informazioa ikusteko gaitasunaren ondoan gehitu da erregistroak ikusi.\nGainera, Proxmox Mail Gateway 6.4-n ere Proxmox Backup Server-en oinarritutako segurtasun kopia azpiegiturekin integrazio hobetua nabarmentzen da, gehitu du segurtasun kopien inguruko posta elektroniko bidezko jakinarazpenak jasotzeko aukera.\nGUI-tik erraz konfiguratzen da.\nZiurtagirien kudeaketa orokorra GUI bidez\nBerrogeialdiaren kudeaketa hobetzea\nSpam Koarentenak orain mezu elektroniko ugari prozesatu ditzake (> 3200).\nTLS erregistroaren hobekuntzak Jarraipen Zentroan\nAzkenik, Proxmox Mail-en bertsio berri honi buruz gehiago jakiteko interesa baduzu, xehetasunak kontsultatu ditzakezu hona hurrengo estekara.\nDeskargatu eta eskuratu Proxmox Mail Gateway 6.4\nBertsio berri honen instalazio ISO irudia eskuragarri dago orain doan deskargatzeko. Eguneratzeak instalatzeko, jakin behar duzu ordaindutako Enterprise biltegia eta doako bi biltegi erabilgarri daudela, eguneratzeen egonkortze mailan desberdinak direnak.\nProxmox Mail Gateway osagaiak Debian 10 oinarritutako zerbitzarien gainean instalatu daitezke.\nISO irudia deskargatzeko interesa baduzu, soilik webgune ofizialera joan behar duzu eta Bere deskarga atalean dagokion esteka aurkituko duzu.\nArtikuluaren bide osoa: Linuxetik » Banaketak » Proxmox Mail Gateway 6.4 eguneratzeekin, Proxmox Backup-ekin integratzearekin eta gehiagorekin iristen da\nIBM-k eta Red Hat-ek salatu egin dute Xinuos copyright urraketengatik\nMOS-P3: Microsoft Open Source zabala eta gero eta handiagoa aztertzen - 3. zatia


Maitasunaren ostean maitasuna - Ados Teatroa\nDonostia Saria, Antzerkilan Onena 2015\nErcilla Saritan Finalista 2014\nJ.M. Rodero Publikoaren Saria 2014. Torrejón de Ardozeko emakume zuzendarien lehiaketan eta lehiaketako bigarren saria.\nEl amor después del amor (2015)\nDora Salazar artistaren lanaren berrikuspen eszeniko bat\nGarbi Losadak idatzi eta zuzendutakoa\nIzaera narratzaile sakona duen obra plastiko bat da\nMaitasunaren ostean, maitasuna, oinarritzat Dora Salazar artistaren iruditeria duen Garbi Losadaren sorkuntza bat da. Izaera narratzaile indartxua, baita antzertiarra ere, duen lan bat da. Garbi Losadak planteatzen duen dramaturgia Dora Salazarren unibertsoaren berrikuspen aske eta subjetibo bat da, izaera pertsonal argia duen proiektu batetan (pertsonala baino, multipertsonala, bi baitira filtroak: artista plastikoarena eta dramaturgoarena).\nEra honetan, Garbik bere bizipenak gehituko dizkio Dorak eskainitako narrazio piktorikoari (berniza geruzak gehituaz), berriz ere interpretatuaz, unibertso hau (bere unibertsoa gutxienez), bizitzarekiko ikuspuntu hau (bizitzaren ikuspuntu bat behintzat) bi artisten artean kontatu nahian. Baina lau eskuz sortua, elkarlan estuan, prozesua elkarren eskutik eginez.\nProposamen honekin, hiru ahotsetan planteatzen du Garbik maitasun istorioa, panpin errusiarrak bailira kontatua, non istorio batek beste istorio bat gordetzen duen, eta honek beste bat... Iragana eta etorkizuna elkarri lotzen zaizkio, Dora Salazarren lana oinarri harturik, istorio hau ikuslegoarekin batera ekartzeko gogora.


Hauek dira Sopelako udaltzainen trebetasunak? – Sopela.net\nHilabete bateko epean, Sopelako udaltzaingoak (batzuek) hiru aldiz jardun du Sopelako gazteen aurka pankartak jartzeagatik edo aipatutako murala egiteagatik. Hau kasualitatea ote? Sopelako udaltzainen aldetik ez al dago haien gustukoak ez diren jarduera politikoak eragozteko ahaleginik? Ez al dago gazte militantzia politikoaren aurkako jazarpenik?\nHau da Sopelako udaltzainek egin dezaketen edo egiten dakiten gauza bakarra? eta, nahi badute nire hitzak zehaztuko ditut: “hau da Sopelako udaltzain batzuek egin dezaketen edo egiten dakiten gauza bakarra?” Ez diete aurre egiten gaizkile arriskutsu batzuei, baizik eta, herriko gazte batzuen aurrean ari dira.\nGero, eskuak burura eramango ditugu Altsasuko epaia bezalako aberrazio juridikoengatik, edo Aitor eta Galder gazte arabarren aurkako lau urteko kartzela zigorragatik; baina udaltzainen (batzuen) ekinbide hauek bideratzen dituzte epaiketa horiek. Eta inork ez diezadala esan konparazioak gorrotagarriak direnik: Sopelako kasuan, udaltzainak agertzen direnean eta eztabaida erdian, gazte batek udaltzain bat bultzatuko balu, hau eroriko balitz, buruan kolpea jaso, odoletan hasi, zorabiatu eta ondorioz ospitalera eraman beharko balute anbulantzian, zer “fardela” leporatuko liokete gazte horri? Zein auzitegitan buka lezake gazteen aurkako salaketa, gaztea Ernaiko militante politikoa dela kontuan hartuta?\nJosu, Sopelako alkatea, Alberto, Sopelako udaltzainn arduraduna, aspalditik ezagutzen dugu elkar… hau konponduko duzuelakoan nago, ezta?\nBide batez, esan dut murala – pintada, torturaren aurkakoa zela: torturaren aurkako eguna otsailaren 13a da, hemen aipatutako gertaera otsailaren 12an izan zen, eta “Euskal Memoria Fundazioa” ren arabera, Sopelan 1977tik aurrera 9 torturatu-kasu egiaztatu dira.


Cookie-politika - Protectora de Gipuzkoa\nCookie bat testu-fitxategi txiki bat da, zeina zure nabigatzailean biltegiratzen den ia edozein web-orri bisitatzen duzunean. Webgunea zure bisita gogoratzeko gai izan dadin erabiltzen da, berriz ere web-orri hori bisitatzen duzunerako. Cookie-ek informazio teknikoa eta lehentasun pertsonalei, pertsonalizatutako edukiei, erabilera-estatistikoei, gizarte-sareetarako estekei, erabiltzailearen kontuetarako sarbideari eta abarri buruzko informazioa biltegiratzen dute. Cookie-en helburua da webguneko edukia zure profil eta beharretara egokitzea; izan ere, cookie-rik gabe nabarmen murriztuko lirateke edozein web-orrik eskainitako zerbitzuak. Cookie-i buruz gehiago jakin nahi baduzu, zer diren, zer biltegiratzen duten, nola ezabatu daitezkeen, nola desaktibatu daitezkeen eta abar, jarraitu esteka honi.\nDatuak Babesteko Espainiako Agentziaren gidalerroei jarraituz, webgune honetan cookie-ak zertarako erabiltzen diren adieraziko dizugu, ahalik eta informaziorik zehatzena izan dezazun.\nWebgune honek berezko cookie hauek erabiltzen ditu:\nSaiorako cookie-ak; blogean idazten duten erabiltzaileak pertsonak direla bermatzeko eta ez aplikazio automatizatuak. Era horretan spam-ak galarazten dira.\nGoogle Analytics: cookie-ak biltegiratzen ditu, webgune honetan izaten den trafikoari eta bisita-bolumenari buruzko estatistikak egiteko. Webgune hau erabiltzen duzunean, Google-i zuri buruzko informazioa tratatzeko baimena ematen ari zara. Horrenbestez, zure eskubideren bat egikaritu nahi baduzu, zuzenean jarri beharko duzu harremanetan Google-kin.\nGizarte-sareak: gizarte-sare bakoitzak bere cookie-ak erabiltzen ditu, Atsegin dut edo Partekatu erako botoiak erabiltzeko aukera izan dezazun.\nCookie-ak desaktibatzea edo ezabatzea\nNahi duzunean desaktibatu edo ezabatu ditzakezu webgune honetako cookie-ak. Erabiltzen duzun nabigatzailearen arabera, era batera edo bestera desaktibatu edo ezabatu beharko dituzu. Hemen duzu nabigatzaile ezagunenetan cookie-ak nola desaktibatu edo ezabatu jakiteko gida azkar bat.\nBeste zenbait ohar\nEz webgune honek ez haren ordezkariek ez dute bere gain hartzen cookie-politikan aipatutako hirugarrenek beren pribatutasun-politikari buruz esan dutenaz eta haren egiazkotasunaz.\nWeb-nabigatzaileek biltegiratzen dituzte cookie-ak, eta, beraz, haietan baliatu behar duzu cookie-ak desaktibatzeko edo ezabatzeko eskubidea. Webgune honek eta haren legezko arduradunek ezin dute bermatu aipatutako nabigatzaile horiek cookie-ak behar bezala erabiliko dituzten edo ez.\nZenbait kasutan ezinbestekoa izango da cookie-ak instalatzea, nabigatzaileak ez dezan ahaztu cookie-rik ez onartzea erabaki duzula.\nGoogle Analytics-ek, esate baterako, Ameriketako Estatu Batuetan dauden zerbitzarietan biltegiratzen ditu cookie-ak, eta hirugarrenekin ez partekatzeko konpromisoa du hartua, sistemak funtzionatzeko beharrezkoa denean edo legeak horretara behartzen duenean izan ezik. Google-k dio ez duela zure IP-helbidea gordetzen. Google Inc. Ataka Seguruko Akordiora atxikirik dago. Akordio horrek bermatzen du transferitutako datu guztiak Europako arautegiarekin bat datorren babes-mailarekin tratatuko dituztela. Hemen kontsulta dezakezu honi buruzko informazio zehatzagoa. Google-k cookie-ak nola erabiltzen dituen jakin nahi baduzu beste esteka hau gehitzen dizugu.\nCookie-en politikari buruzko zalantzaren bat argitu nahi baduzu edo kontsultaren bat egin nahi badiguzu, jar zaitez gurekin harremanetan webgune honetan horretarako dugun ataletik.\nAdopzioari buruzko informazioa\nHarrerari buruzko informazioa\nAdoptatu txakur ar bat\nAdoptatu txakur eme bat\nAdoptatu katu bat\nZaintza eta entrenamendua (1)\nPhone: 943 37 66 50Helbide elektronikoa: refugio@protectoradegipuzkoa.com


Euskal enpresa eta profesionalei zuzendutako leiho berritua | El Diario Vasco\nEconomíaEuskal enpresa eta profesionalei zuzendutako leiho berritua\nEnpresareanTBko saio bat, abendukoa, Egamaster enpresako Aner eta Iñaki Garmendia anaiekin.\nBai Euskarari Elkarteak "euskaraz lan egin nahi duten enpresen eta profesionalen arteko harremana eta elkarlana" sustatzeko duen Enpresarean proiektuaren ardatz nagusietakoa da\nJueves, 15 febrero 2018, 11:56\nBai Euskarari Elkarteak Enpresarean.eus, euskal profesionalei eta enpresei zuzenduriko webgune berritua aurkeztu du, "haien artean baliabideak, esperientziak edo jakintzak partekatzeko, elkarlana errazteko edo negozio-ideiak sustatzeko helburuarekin". Hain zuzen ere, 2012 urteaz geroztik Enpresarean proiektuaren bidez euskaraz lan egin nahi duten enpresen eta profesionalen arteko harremana eta elkarlana sustatu nahi dira. Hiru ardatz nagusi ditu proiektuak: bi urtean behin antolatzen den Enpresarean azoka, Enpresarean Foroa eta Enpresarean.eus webgunea dira egitasmoaren ardatz\nWebgunea, Bai Euskarari Elkarteak ohar baten bidez adierazi duenez, "proiektuaren zutabe moduan aurkezten da, eduki interesgarria modu irekian partekatzeko erakusleiho gisa". Horretarako eskaintzen zaizkien aukera nagusiak dira agenda profesionala, formaziorako aukerak, enpresa munduko berriz osatutako, eskaintza bereziak eta Enpresarean TB, ekimenari atxikitako telebista.\nWebgune berrituan Bai Euskarari Elkarteak martxan jarritako telebista berezia da, hain zuzen, berrikuntza nabariena. Ikus-entzunezko biltegi bat izango du, eta bertan Enpresarean proiektuaren markoan garaturiko ekitaldi guztiak (enpresa azoka, foro, hitzaldi, ikastaro...) egongo dira ikusgai. Gainera, , datozen ekitaldien berri emango du, agendan jaso eta zuzenean izena emateko aukera izateko.\nEkitaldien formatuari dagokionez, "pauso bat aurrera eman eta, ekitaldi presentzialak ez ezik, ikastaro, hitzaldi eta foro digitalak ere eskainiko dira, Enpresa ezberdinen etxeetatik, mundu osora. Nahi duenak zuzen-zuzenean ikusi ahal izango du eta, bestela, ondoren ere, saioa Enpresarean TB ataletik zabalduko da. Helburua da euskal profesionalek eta enpresek, euskarazko eduki profesionalak nahieran izatea, nahi dutenean, nahi duten lekutik, nahi duten unean".\nLehen zuzenekoa, martxoaren 2an\nEkitaldi guztiak, digitalak edo-eta presentzialak, profesionalei egokituriko agenda batean jasoko dira. Hori horrela izanik, erabiltzaileek hilero ekitaldi interesgarriak egutegian gorde eta enpresa sareko harremanak areagotzeko aukera izango dute. Aipagarria da, era berean, agenda horretan ez direla soilik Enpresarean proiektuko ekimenak zabalduko; sareko profesionalek agenda horretan euren proposamenak argitaratu eta partekatu ahal izango dituzte. Helburua da, "euskaratik eta elkarlanetik agenda profesional bat sortzea, euskal enpresen eta profesionalen arteko sarea ehundu eta hartu-emana sustatzeko".\nProfesionalen komunitatean sartzea oso erraza da. Webgunearen bidez egin behar da izen-ematea, profesional edo-eta enpresa bezala. Hori egindakoan, erabiltzaileak sareko profesionalekin harremanetan jartzeko aukera izango du, bai eta ideiak, iruzkinak, iritziak, eskakizunak... partekatzeko ere. Gainera, aurretik esan bezala, ekitaldi bereziak agenda profesionalean sartzeko eta blogean berri interesgarriak argitaratzeko aukera izango du, bai eta webgunearen bitartez saio formatiboak edo hitzaldiak eskaintzeko aukera ere.\nEnpresarean.eus-ek dagoeneko iragarri du bere lehenengo zuzenekoa. Arteman Komunikazioa kooperatibako zuzendaria den Gorka Etxabek marka eta talentuaren erakartzearen inguruko hitzaldia eskainiko du martxoaren 2an, zuzen-zuzenean, enpresaresarean.eus webgunean bertan. Ez dago aurretik izena eman beharrik, interesa duenak egunean bertan webgunean sartuta ikusi ahal izango du saioa.\nAurrekontu handiagoa izango du aurten Innobideak programak\nLa inflación interanual se modera al 0,5 % en enero en el País Vasco Siemens Gamesa ahorrará en costes 2.000 millones en tres años para liderar el mercado mundial


A037 - Enrique González Arroitajáuregui - Guía de fondos Eresbil\nEnrique González Arroitajáuregui\nE. G. Arroitajáuregui-ren Aquelarre, poema sinfonikoa 1920\nE. G. ARROITAJAUREGUI-REN LANAK\nJ. Menéndez-en Nota bene, hari-laukotearentzat, 1912\nCompostelako Done Jakue-ko Udal Banda (Kartela, 1971)\nFUNTSA A37 – Enrique González Arroitajáuregui\nEnrique González Arroitajáuregui (Durango, 1898- Zarautz, 1990). Solfeoa Secundion Esnaolarekin ikasi zuen eta gero harmonia eta konposizioa Beltran Pagolarekin.\nOso gazte zela Donostiako Bandan jotzen hasi zen eta 25 urte zituela Zarauzko Udal Bandako zuzendari izendatu zuten eta bertan izan zen 1936 arte. Gero Gernika, Mierza eta Estradako (Pontevedra) bandak zuzendu zituen eta bertan egon zen 1968 arte, erretiroa hartu arte 70 urterekin. Zarautza itzuli zen eta konposizio-lanetan aritu zen nagusiki.\nFondoak berak eskuz idatzitako musika konposizio ditu: sinfonikoak, koralak, ganberakoak, operetak eta bandakoak, bai eta hainbat euskal autoreen ahots musika, erlijio musika eta dokumentazioa. Laburpena: 96 eskuidatzitako partiturak, 53 inprimatutakoak, 3 programa, 4 libreto, 5 aldizkari, gutun 1, marrazki 1 eta argazki 1.\nErreferentzi-kodea: ES RE A37\nIzenburua: Enrique González Arroitajáuregui\nDatak: 1898 – 1990\nTamaina eta euskarria: 0,6 m (4 kutxa, ca. 165 unitate dokumenta)\nSortzailearen izena: González Arroitajauregui, Enrique (1898-1990)\nKorporazioaren historia / Datu biografikoak: 1898ko apirilaren 9an Durangon jaio zen. Bi urte zituenean, familia Donostiara joan zen bizitzera eta bertan hasi zituen ikasketak. Solfeoa ikasi zuen Secundino Esnaolarekin eta gero harmonia eta konposizioa Beltran Pagolarekin. Oso gazte zela hasi zen oboea jotzen Donostiako Bandan eta 25 urte zituela Zarauzko Udal Bandako zuzendari izendatu zuten eta bertan izan zen 1936 arte. Zarauztik Gernikara ihes egin zuen eta bertako musika-bandako zuzendari izan zen. Gernikatik ere ihes egin behar izan zuen Mierzara. Ondoren, Estradako (Pontevedra) bandako zuzendari izan zen 1968 arte. 70 urte zituela hartu zuen erretiroa. Zarautza itzuli zen eta konposizio-lanetan aritu zen nagusiki. 1990eko urtarrilaren 24an hil zen.\nSarrerari buruzko datuak: Fondoa 1990eko abenduaren 24an Eresbilen sartu zen. 1991ko otsailaren 6an eta martxoaren 8an sarrera berriak egin ziren.\nGarrantzia eta edukia: Fondoak berak eskuz idatzitako musika konposizio ditu: sinfonikoak, koralak, ganberakoak, operetak eta bandakoak, bai eta hainbat euskal autoreen ahots musika, erlijio musika eta dokumentazioa. Laburpena: 96 eskuidatzitako partiturak, 53 inprimatutakoak, 3 programa, 4 libreto, 5 aldizkari, gutun 1, marrazki 1 eta argazki 1.\nAntolamentua: Currens zenbakien arabera antolatzen da, lehenik Enrique González Arroitajáureguiren musika obra kronologikoki sailkatuta, beste autoreen konposizioak alfabetikoki sailkatuak eta dokumentazioa amaieran.\nDeskribapenerako baliabideak: 1991ko martxoa eta abendua bitartean Jon Baguesek Filemakeren egiten du inbentarioa. 1992ko apirilaren 28an Jon Bagüés-ek 4 fitxa berri gehitu zituen eta 1994ko martxoaren 1ean 5 gehiago. Bestalde, 1992ko abenduaren 30ean Pello Leiñenak 7 fitxa berri gehitu zituen eta 1994ko uztailaren 9an beste bat.\nPertsonak: Enrique González Arroitajáuregui (1898-1990)\nLekuak: Zarauz Zarautz / Estrada\nGaiak: Ganbera musika / Musika lirikoa / Bandarako musika / Orkestrarako musika / Sinfoniak


3. linea (Txik Txak) - Wikipedia, entziklopedia askea.\nBaiona ↔ D. Lohizune — Hendaia\n● Lapurdi Itsasegia\nTxik Txaken 3. linea ( estilitzatua) Car Express sareko zortzi hiriarteko autobus lineetako bat da. Lineak 38 geltoki eta 37 kilometro ditu guztira eta Baiona, Baionaldea eskualdean dagoena, Hendaiarekin lotzen ditu, Lapurdi Itsasegia eskualdean, Donibane Lohizune bidez.\n2019ko irailaren 2an inauguratu zen, Baiona, Donibane Lohizune eta Hendaia hirien artean, Transports 64 sare zaharreko 816 linetik abiatuta.\n2013. urtera arte, Pirinio Atlantikoetako Departamenduko Kontseilua arduratzen zen errepide bidezko hiriarteko garraio-lineak kudeatzeaz Ipar Euskal Herrian eta Bearnon. Guztira 14 linea zeuden Euskal Herrian, barnekoak zein Okzitaniara lotutakoak. Autobus bat edo bi baino ez ziren linea gehienetan noranzko eta egun bakoitzeko, eta kontrolik gabea zen. Autobusek ez zuten irudi komertzial propioa, operadoreena baizik. Linea honek 876 linea izena jasotzen zuen eta Baiona eta Hendaia artean, Donibane Lohizune bidez, zihoan. Bazen beste linea bat ere, 877 linea, Biarritz eta Hendaia lotzen zituena Donibane Lohizune bidez.\n2013an, sareak eraldaketa handia jasan zuen. Lineak antolatu egiten dira eta denentzako marka komun bat hartzen da. Zenbakiak berrantolatu egiten dira, errazagoa izan dadin, eta tarifak berrikusi egiten dira. 876 eta 877 lineek 816 linea izena hartuko ditu eta ibilbidea aldatu egingo da: Baionatik Donibane Lohizunera eta Hendaiara.\n2015ean, linearen aldaera bat sortu zen, 816 Euskadi Express linea, ibilbide antzerekin baina 4 edo 5 geralekutan. Gainera, lineak zerbitzua ematen zion Gipuzkoako Irun hiriari. Donostia eta Baiona arteko joan-etorriak modu azkar eta eraginkor batean ahalbidetzea zen haren egitekoa.\nCar Express sarearen linea 2019ko irailaren 2an jarri zen martxan, orain desagertu den 816 linearen ibilbideari buruz. Zerbitzua, ordura arte Baiona eta Donibane Lohizune artean, Hendaiaraino luzatu zen, baina zerbitzu batzuetarako bakarrik.\n2020ko urtarrilean, Irizar euskal enpresako 5 autobus hibrido sartu ziren linean, Wi-Fi konexioarekin, USB konektoretarekin, prentsarekin eta abarrekin, eta horiei beste 3 gehitu zitzaizkien maiatzean eskaintza osatzeko.\nlinea Euskaldunen plazan hasten da, Baionan. Ondoren, Tram'Busako linearen ibilbidea hartzen du San Leongo geltokiraino, non Soult Maretxala hiribidea hartzen duen, Angelurantz. Hor daude San Leon eta Villa Pia geldialdiak. Jarraian, Angeluko udalerrian sartzen da. Hemen, Baionako hiribidean dagoen linearen plataforman sartzen da, baina aurretik Batasuna geldialdia dago. Bernain–Montòri geltokia dago. Angeluko herriko etxearen ondoren, linea errepidetik atera eta Biarritz-Iparralde aireporturantz doa. Aireportuaren ondotik, Biarritzen sartzen da linea, eta handik tren geltokirantz doa. Han, Haraustako biaduktuan, zeharkatzen du, eta Barbarenia geldialdian. Ondoren, Bidarteko udal-mugartean sartuko da.\nHemen, D810 errepidea hartu (RN 10 errepide zaharra), eta ez duzu Behobiaraino utziko. Bidarten, Larrun Burua, Txutiketa, Iturburuak, Txaillas, Bide Artean, Erretegia, Eliza, Karrikartenea, Hondartza eta Uhabia geldialdiak zeharkatzen. Getarian sartzean, Estalo eta Eliza geldialdiak zeharkatzen ditu, Donibane Lohizunen sartu aurretik.\nGeltokiaren ondoren, lerroak Urdazuri ibaia gurutzatu eta Ziburun sartzen da. Hemen, Speraber geldialdian, Urruñara bidean. Bertan, Suhara, Larruleta eta RD810–Herri Barnea geldialdiak direla eta, hirigunera hurbiltzen da. Geldialdik ez duen tarte baten ondoren, Boketen Gurutzera iristen da, eta, han, Behobiarako jaitsiera hartzen du. Behean, Behobian, Pausu geralekuan, Hendaian barneratzen da.\n● San Leon 43°29′21″N 1°28′57″W Baiona\n● Villa Pia 43°29′6″N 1°29′41″W Baiona\n● Batasuna 43°28′59″N 1°30′12″W Angelu\n● Bernain–Montòri 43°28′54″N 1°30′35″W Angelu\n● Aireportua 43°28′20″N 1°31′54″W Biarritz\n● Harausta bidezubia 43°27′39″N 1°32′49″W Biarritz 51\n● Barbarenia 43°27′0″N 1°33′35″W Biarritz\n● Larrun Burua 43°27′3″N 1°33′52″W Bidarte\n● Txutiketa 43°26′56″N 1°34′15″W Bidarte\n● Iturburuak 43°26′51″N 1°34′27″W Bidarte\n● Txaillas 43°28′54″N 1°24′36″W Bidarte\n● Bide Artean 43°26′44″N 1°35′0″W Bidarte\n● Erretegia 43°26′34″N 1°35′7″W Bidarte\n● Eliza 43°26′16″N 1°35′22″W Bidarte\n● Karrikartenea 43°26′9″N 1°35′36″W Bidarte\n● Hondartza 43°25′57″N 1°35′46″W Bidarte\n● Uhabia 43°25′50″N 1°35′56″W Bidarte\n● Estalo 43°25′30″N 1°36′16″W Getaria\n● Eliza 43°25′15″N 1°36′25″W Getaria\n● Akotz 43°24′45″N 1°37′4″W Donibane Lohizune\n● Belharra 43°24′43″N 1°36′53″W Donibane Lohizune\n● Merkataritza Gunea 43°24′19″N 1°37′33″W Donibane Lohizune\n● Etxebiaga 43°24′3″N 1°38′17″W Donibane Lohizune\n● Trikaldi 43°23′48″N 1°38′45″W Donibane Lohizune\n● Jai Alai 43°23′34″N 1°39′9″W Donibane Lohizune\n■ Donibane Lohizuneko geltokia 43°23′10″N 1°39′38″W Donibane Lohizune 51\n● Speraber 43°22′52″N 1°40′5″W Ziburu\n● Suhara 43°22′28″N 1°40′44″W Urruña\n● Larruleta 43°22′8″N 1°41′5″W Urruña\n● RD810–Herri Barnea 43°21′39″N 1°42′0″W Urruña\n● Boketen Gurutzea 43°21′8″N 1°44′20″W Urruña\n● Pausu 43°20′46″N 1°45′50″W Urruña\n● Merkataritza Gunea 43°20′57″N 1°46′15″W Hendaia\n● Haritzak 43°20′59″N 1°46′44″W Hendaia\n● Hendaiako geltokia 43°21′12″N 1°46′51″W Hendaia 51\n● Hiria 43°21′36″N 1°46′32″W Hendaia\n■ Hondarraitz 43°22′23″N 1°46′31″W Hendaia\n3. lineko maiztasunak, 2021eko apirilaren 1ean\nBaionatik Donibanera 45' 30' 60' 60' 30' 60' 60' 30' 60'\nDonibanetik Hendaiara 60' 60' 60-120' [oh 1]\n3. lineko lehengo maiztasunak\n3. lineko maiztasunak, 2019ko irailaren 2tik 2021eko martxoaren 31ra\nBaionatik Donibanera 60' 30' 60' 60' 30' 60' 60' 30' 60'\nDonibanetik Hendaiara 60' 60' 120'\nLinean 8 ibilgailuk egiten dute lan guztira.\nIrizar I3 8 2020 18 2\nCar Express tarifak bakarrik Car Express edo Chronoplus tarifak bakarrik\nCar Express edo Hegobus tarifak bakarrik Car Express, Chronoplus edo Hegobus tarifak bakarrik\n↑ 60' - 120' - 60' - 120' - 60' ...\n↑ a b (Frantsesez) «Euskal Herria: bost autobus hibrido berri Baiona - Hendaia» SudOuest.fr Noiz kontsultatua: 2020-04-14.\n↑ 3. lineko maiztasunak, 2021eko apirilaren 1ean\n↑ 3. lineko tarifetako jarraibideak\nOrriaren azken aldaketa: 27 maiatza 2021, 23:03.


'Izaro' eskulturearen inguruko erakusketea Eusko Legebiltzarrean - bizkaie.biz\n'Izaro' eskulturearen inguruko erakusketea Eusko Legebiltzarrean\nBizkaie! 2021-03-30 08:38 Kulturea\nNestor Basterretxearen obrea Gasteizko parlamentuan dago 1983tik.\nPeio Aguirre, Monica Basterretxea, Bakartxo Tejeria, Bingen Zupiria eta Miguel Zugaza. | Ikusi handiago | Argazki originala\nEusko Legebiltzarra martxan hasi zanetik 40 urte bete dirala ospatzeko, erakusketa berezia antolatu dabe Legebiltzarrak berak eta Bilboko Arte Eder Museoak. Parlamentuak Gasteizen daukan egoitza nagusian, Nestor Basterretxea artista bermeotarraren Izaro eskulturearen historia ezagutu leiteke, piezea sortzeko bozetoen, argazki zaharren eta erreprodukzinoen bidez. Horrezaz gan, Izaro-ren sasoiko beste obra batzukaz batera, orduko kontestu historikoan kokatu dabe Basterretxearen lana.\n1983an ipini eben Izaro orain dagoan lekuan, hau da, Legebiltzarreko batzar aretoaren buruan. Haretx egurrez egindako pieza sendoa da, abstraktua. Ordura arte Euskal Herrian gitxi jorratutako eskultura publiko garaikidearen bidetik jo eban Basterretxeak, eta piezearen zazpi adarren kontura, honako hau esan eban artisteak: Nire obreari emon nahi izan deutsadan adierazpen etniko eta kulturala da jatorri bakarra.\nBerez, Izaro arbolearen sinboloa da, Euskal Herrian erabagiak zuhaitzen azpian hartzeko egoan ohiturearen gomutan. Egurra Frantziatik ekarri eben arren, Gernikako Arbolearen ezpal batzuk be sartu zituen eskulturan, horretarako baimena eskatu eta gero. 22 proiekturen artean Izaro aukeratu eben Eusko Legebiltzarraren sinbolo izateko, eta gaur arte egon da batzar aretoan zintzilik, pribilegiozko lekuan. Arbolea aretorantz iraultzen da, adierazo eban Basterretxeak.\nNestor Basterretxea. 'Izaro'.\nPeio Aguirre idazle eta kritikaria da Eusko Legebiltzarreko erakusketako komisarioa. Haren esanetan, Basterretxearena lan aparta da, eta munduan bakarra: Artelan moderno eta abstraktu bat, bizitza politikoaren erdigune izateaz gan, aldi berean parlamentu baten ikurra eta logotipoa da. Sinbolo horren aldeko adostasun sozial eta politikoa erabatekoa da.\nIzaro Eusko Legebiltzarrera zelan heldu zan azaltzeko, Aguirrek dokumentu ugaritara jo dau. Erakusketan ikusi leitekez Basterretxeak egindako zirriborroak eta marrazkiak, eskulturea zelan jaio zan jakiteko. Ganera, obrea Legebiltzarrean ipinteko prozesua be agertzen dau erakusketeak, orduko argazki eta prentsa-errekorteen bidez. Gorka Eizagirrek liburuxkea eta erakusketea bera diseinau ditu.\nEusko Legebiltzarreko presidente Bakartxo Tejeria, Eusko Jaurlaritzako Kultura sailburu Bingen Zupiria, Arte Eder Museoko zuzendari Miguel Zugaza, Peio Aguirre komisarioa eta Nestor Basterretxearen alaba Monica Basterretxea egon dira, besteak beste, erakusketearen aurkezpenean. Tejeriak adierazo dauenez, obrea eta egilea herritarrei zabaltzea eta hurreratzea da helburua.\nGure aurrekoek lez, Legebiltzar honek eta legebiltzarkideok zuhaizpean legeak eta akordioak egiten jarraitzen dogu, zazpi adardun alegiazko zuhaitzaren azpian; Izarok Eusko Legebiltzarra adierazoten dau eta Gernikako Arboleak lez, askatasunaren arbolea adierazo nahi dau, ganeratu dau Tejeriak.\nPublikoak oraingoz ezin dau erakusketea ikusi, osasun arloko arauak dirala eta. Horregaitik, 360 graduko bisita birtuala atondu dau Eusko Legebiltzarrak bere webgunean.\nMonica Basterretxea, erakusketearen aurkezpenean.


Edu Pradesek beste podium handia eskuratu du Turkian | MuriasTaldea\nEdu Pradesek beste podium handia eskuratu du Turkian\nEuskadi-Murias taldeko Eduard Prades hirugarren sailkatu da Turkiako Tourreko laugarren saioan, Marmaris - Selçuk, 205,5 km, WorldTourreko itzuli honen saio nagusian.\nAlexey Lutsenko (Astana) eta Diego Ulissi (UAE Team Emirates) aurkariek besterik ez dute gainditu Prades gaineko helmugan. Sailkapen nagusian, hirugarren postua du Katalunyako txirrindulariak. Prades taldearen lana biribildu du Selçuk (2ª) mendatean, sei kilometro %7ra.\nBeraz, Euskadi-Muriasek maila bikainari heldu dio Turkian, hain zuzen, top10 lortu ditu etapa guztietan: Enrique Sanzek 7. eta 8. postuak erdietsi zituen aurreneko bi egunetan; Mikel Aristik 10.a atzo eta Pradesek 3.a eskuratu du gaur. Beñat Txoperenak, berriz, Mendiko Sariaren lidergoa galdu du.\nJon Odriozola, kirol managerra: "Espainiako Vuelta handia bete ondoren, taldeak hazten jarraitzen du eta irabazteko lehiatu da berriro ere WorldTourreko beste itzuli batean. Beraz, Euskadi mailarik gorenean dela erakusten dugu beste behin Euskadi-Murias taldeari esker. Bestetik, Edu Prades goraipatu nahi dut; izan ere, asko eskaini digu denboraldian zehar".\nEuskal taldeak urteko azken lasterketan lehiatzen da Turkian egundoko denboraldia burututa bederatzi garaipenekin -eta 34 podiumekin-, Espainiako Vueltan Oscar Rodriguez lortutakoa nabarmentzen. Pradesek berak sekulako 2018. urtea egin du: Norvegiako Tourra irabazi zuen, bigarrena izan zen Yorskhire Tourrean, hirugarren Gaztela eta Leonen edota laugarren Luxemburgon.\nMikel Aristi, Fernando Barceló, Ander Barrenetxea, Eduard Prades, Sergio Rodríguez, Enrique Sanz eta Beñat Txoperena taldearen zazpi txirrindulariak dira Turkian, Ruben Perezen zuzendaritzapean. Lasterketa igandean amaituko da beste bi etapa ospatuta eta podiuma dago jokoan. Prades hirugarrena da nagusian sei segundora.\nArgazkia: Iraia Calvo


ANE ENCABO, gitarra jotzailea: “Dirudiena baino askoz zabalagoa eta aberatsagoa da gitarraren mundua” – Irunero\nPosted on 2018(e)ko martxoak 23 by Irunero\nBi urte besterik ez zituela, gitarra jotzen ikasten hasi zen aita. Orduan, jada, hariak laztantzen hasi zen Ane Encabo (Irun, 2000). Gaur egun, Musikene Euskal Herriko goi-mailako musika ikastegian sartzeko probak prestatzen ari da. Iaz, José Tomás-Villa de Petrer Nazioarteko Gitarra Lehiaketa prestigiotsua irabazi zuen, Alacanten. 2016an Euskadiko Musikari Gazteak saria eman zioten. Musikari ibilbide oparo baten lehen urratsak izan daitezke.\nMusikan hasi zinenean, argi zeneukan gitarra hautatuko zenuela?\nBaietz esango nuke. Egia da amak esaten zidala zeharkako txirula aukeratzeko. Izan ere, orokorrean, gitarrak ez du fama onik. Jende askok pentsatzen du akorde batzuk jotzea besterik ez dela, lagunekin, parranda giroan etab. Nire amak ere hori pentsatzen zuen hasieran.\nEzagutzen duzunean, konturatzen zara musika klasikoan gitarrarentzako errepertorio izugarria dagoela. Dirudiena baino askoz zabalagoa eta aberatsagoa dela gitarraren mundua. Amak, hala ere, solfeoko irakasleari esan zion nire ideia hori burutik ateratzeko, baina berak erantzun zion uzteko nahiago nuena aukeratzen.\n“Langileak eta diziplinatuak gara musikariak”\nIkasle ona izan zara, musikan eta eskolan ere bai. Eragina izan du?\nBai, musikariak langileak eta diziplinatuak gara. Hori bizitzako beste arloetan aplikatzen dugu, eta nabaritzen da.\nGoi mailako ikasketak ere musikaren munduan egin nahi dituzu, hala ere. Zure lanbidea izan dadin nahi zenuke?\nBai, gitarra irakasle izan nahi nuke, eta ahal dela, kontzertuak eman eta munduan zehar bidaiatu. Gustatzen zaidanaz disfrutatzea da nire ametsa.\nGogorra da Musikenen sartzeko proba?\nBai, 30 minutuko errepertorioa prestatu behar dut. Bi plaza besterik ez dituzte eskaintzen, eta estatu osotik eta atzerritik aurkezten da jendea. Proba bikaina egin beharko dut egun horretan, aukerak edukitzeko. Urduri samar nago horregatik. Baina tira, bestela badaude beste aukera batzuk, Iruñean edo Zaragozan, adibidez.\nGaur egun zeintzuk dira zure erreferente nagusiak, gitarraren munduan?\nDavid Russell oso ona da. Baina batez ere emakumeak aipatuko nituzke, Stephanie Jones, Mabel Millán, eta euskaldun bat ere bai, Andrea Gonzalez. Emakumeak itzalean egon izan dira urtetan, baina pixkanaka martxa hartuz goaz.\n“Obra bati adierazkortasuna emateko gaitasuna garrantzitsua da”\nZein trebetasun eta behar du gitarra jotzaile bikain batek?\nTeknika ona eta musikaltasuna, obra bati adierazkortasuna emateko gaitasuna. Musikari norberaren ukitua ematea, azken batean.\nMaila handia du Irungo kontserbatorioak, musikari onak atera izan dira.\nBai, oso irakasle onak daude. Ana Ayneto da nire irakaslea, eta asko ikasi dut berarekin. Harreman ona dugu gainera.\nKlarinetea jotzen duzu, bigarren instrumentu gisa. Zer ematen dizu?\nOso desberdina da. Hasteko, putz egitea asko kosta zitzaidan, ikasi arte. Orain beste aukera batzuk ematen dizkit, kontserbatorioko bandan jotzea, adibidez.\nPosted in ElkarrizketaTagged ane encabo, elkarrizketa, gaztea, gitarra\nAhots beteranoak Atzokoak abesbatzan kantari\nBehetik gora dator Erroibide


Borondaterik gabeko sindikatuak | Ekonomia | Berria\nBorondaterik gabeko sindikatuak\nMetalgintzako sindikatuen elkarretaratze bat, aurten. LUIS JAUREGIALTZO / FOKU Tamaina handiagoan ikusi\nUrliak pentsatuko du, agian, Iñigo Urkullu ezustean harrapatuko zuela Bizkaiko metalgintzan lortu duten hitzarmen kolektiboak, Jaurlaritzako lehendakariak esan baitzuen urri hasieran FVEM patronalak «ahal izan duen guztia» egina zuela, baina sindikatuek ez zutela «akordiorako borondaterik». Urkulluk informazio okerra izango zuela pentsatuko du sandiak, agian, kontuan hartu gabe esaten dena dela bat eta jakiten dena bestea; bi hilabete geroago errealitateak erakutsi baitu, agian, gobernuburuak ongi baino hobeto zekiela negoziazio kolektibo osorako erreferentzia den sektore handian ez zirela lau sos jokoan zegoena patronalarentzat, eta are gutxiago soldatapekoentzat. Eta, bai, langile borrokak, eta zehazki grebak, akordio bat ekar zitzakeela aldeen artean; esan nahi baita, akordiorako borondaterik ez zuten sindikatuen artean eta ahal izan duen guztia emanda zegoen patronalaren artean. Baina horrek begitankor izateko eremu labainkorrera eramango luke berendia, eta, agian, errazagoa izango du euskal oasian gozatzen jarraitzeko tentazioari ez eustearen aukera.\nKontua da Bizkaiko metalgintzako 50.000 langilek baino gehiagok lan baldintzen zoru berria lortu dutela, eta bihar bertan aldeek Lan Harremanen Kontseiluan berretsiko duten akordioa ez zela ameskeria bat, oasiko gerizpea utzi eta eguzkiak eraginda edo. Atzean geratu dira hamar greba egun, eta aste honetan bertan hastekoak ziren beste zortzi gehiago. Atzean geratu dira manifestazio handiak eta Ertzaintzarekin izandako istiluen harrabotsa; baita enpleguari eutsi nahi dioten pertsonen estutasuna eta nekea ere, ziurgabetasun kezkagarria etxekoei begiratzean. Mobilizazioaren lorratzak bere kabuz hitz egiten du, ordea, eta inork ez du sinetsiko orain oasitik irten eta basamortu nekagarria igaro gabe lortu den itunaren sari freskagarria lortuko zutela metalgintzako langileek.\nUnai Rementeria eta 'black friday'\nIñigo Urkulluk ezagutzen dituen «manifestatzeko modu jakin baten ezaugarriak» ez dira oztopo izan bidaia horretan, bistan denez, hauspo baizik. Bizkaiko metalgintza baino arreta handiagoa eskatzen dioten gaiek ez zioten utziko lehendakariari lortutakoaz hitzik esaten orain arte, baina patronalaren baietza duen ituna delarik, iritsi da Jaurlaritzaren oniritzia ere, Arantxa Tapia Ekonomiaren Garapenerako sailburuaren ahotan: «Zoriontzekoa» da enpresariak eta sindikatuak gustura gelditu direlako, eta «kalte handiak» eragin dituen «greba gatazkatsua» bukatu delako. Bi aldeek «egin beharrekoa egin dute», esan du.\nHorretan bat datoz akordioa egin duten sindikatuak ere, LAB, CCOO eta UGT; kontua da egin beharrekoaren zerrendan hitzarmenaren aurreko grebak ere sartzen dituztela, baita ELAk ere. Lanuzteak aintzat hartu dituen mobilizazioaren ondorio ikusten baitute lortutako akordioa; eta gehiago lor zitekeela uste duelako oraingoz itunarekin bat egin ez duen sindikatuak ere, ELAk alegia.\nU-30eko greba orokorrera deitzeko arrazoiak «gehiegi ere» badirela esplikatzeko agerraldian, Mitxel Lakuntza grebaren balioaz aritu da asteon. «Gauza batzuk ez dira posible grebarik gabe», esan du ELAko idazkari nagusiak. Ez du zehaztu grebarik gabe Bizkaiko metalgintzaren ituna orain den bezala izatea posible ote den, baina ez du beharrik izan ere. «Grebak eramaten du egoeraz jabetzera; grebak gizarte hobea egiten du, aldaketarako atea zabaltzen duelako».\nNostradamus izan gabe jakin daiteke Unai Rementeria ez duela konbentzitu. Pozarren da Bizkaiko ahaldun nagusia akordioarekin, edota greba sorta berri bat ez egitearekin, batek daki. Black friday astean fardel bat igorri dio ELAri haren siglak aipatu gabe: «Sindikatu bat kanpoan gelditu da, baina espero dut egoeraz hausnartuko duela, eta akordiora gehitu dela». Deskontuarekin edo gabe, faktura kobratzeaz ez da ahaztu ELAko afiliatu izan dena atzo goizera arte.


Baieztatutako koronabirus kasu gehiago ez momentuz, Azpeitian - Uztarria (Azpeitia)\n2020ko mar. 28a, 14:09\nKoronabirusaz kutsatutako Urola Kostako herritarren kopuruaren igoerak ez du etenik. Eusko Jaurlaritzak egunez egun ematen dituen datuek joera hori berretsi egin dute; izan ere, atzoko 20:00ak arterako positibo kopuruak gora egin du. Hala eta guztiz, eskualdeko herrietan ez da gorakada hain nabarmena izan: atzo baino zazpi kasu gehiago atzeman dituzte Urola Kostan.\nZumaian eta Orion atzeman dituzte zazpi kasu horietako lau: azken 24 orduetan zortzi kasu izatetik hamar izatera pasatu da Zumaia eta kasu bat izatetik hiru izatera Orio. Aldiz, Getarian, Azkoitian eta Zarautzen kasu bana atzeman dute: Getarian eta Azkoitian hiru dira jada, eta Zarautzen 42. Gainerako herrietan, zifra berarekin segitzen dute: Azpeitian hiru kasu daude baieztatuta, eta Aian bakarra. Bailaran, guztira, 65 kasu zenbatu dituzte. Urola Kostako gainerako herrietan ez dago positibo kasurik. Halere, proba egin dioten herritarren araberakoa da datu hori, eta baliteke Jaurlaritzak kaleratutako datuez haratago, birusa duten herritarrak gehiago izatea.\nEuskal Herriko datuak bestelakoak dira Eusko Jaurlaritzak eta Nafarroako Gobernuak eman dituzten datuen arabera. Azken 24 orduetan 535 kasu atzeman dituzte Araban, Bizkaian eta Gipuzkoan, eta hamalau lagun hil dira. Nafarroan, berriz, 219 izan dira positibo berriak, eta 12 pertsona hil ditu gaitzak. Hego Euskal Herrian, guztira, 6.965 kasu diagnostikatu dituzte, eta 311 pertsona hil dira COVID-19 birusaren ondorioz.\nBizkaia da kutsatu gehien dituen herrialdea, 2.186 positiborekin; atzo baino 277 kasu gehiago atzeman dituzte han. Nafarroan 1.829 lagun daude kutsatuta, atzo baino 219 gehiago; Araban 1.779, atzo baino 169 gehiago; eta Gipuzkoan 894, atzo baino 89 gehiago. Aldiz, Araba da koronabirusaren eraginez hildako gehien dituen lurraldea: han 109 pertsona hil dira; Bizkaian 103; Nafarroan, 70; eta Gipuzkoan, 29.\nAraban, Bizkaian, Gipuzkoan eta Nafarroan koronabirusa duten 2.549 herritar daude ospitaleratuta. Ospitaleko senda agiria jaso duten herritarrak, berriz, 1.121 dira. Araban, Bizkaian eta Gipuzkoan 12.665 test egin zituzten atzora bitartean, Osakidetzak jakinarazi duenez.


Maite Estetica Tolosa\nMaite Estetika eta Ongizatea\nEdertasuna – Osasuna\nEdertasun eta ongizateaz arduratzen den denda eta zentro estetikoa. Marka hoberenen produktuak ditugu, horietako batzuk esklusiboak, inguruan topatuko ez dituzunak: adibidez María D’uol edota Natura Bissé. Kremak, serumak, makillajea eta pila bat lurrin topa ditzakezu gurean. Clarins, Nuxe, Sensai, Babor eta askoz ere marka gehiago.\nTratamendu estetikoei dagokienez aurpegirako nahiz gorputzerako tratamenduak eskaintzen dira: depilazioak, diododun laserra, egunerako nahiz gauerako makillajea, azkazalentzako manikura permanentea, liftingak, Medestec makinarekin egindako tratamenduak, solariuma, … Emakumeentzako arropa-osagarriak ere saltzen ditugu.\nBaina guretzat garrantzitsuena bezeroari eskaintzen diogun arreta pertsonalizatua da: edozein zalantza edo arazo daukazula, zatoz eta lagundu eta aholkatuko dizugu.\nORDUTEGIA ESTETIKA ZENTROA\nASTELEHENTIK OSTIRALERA 9:00-20:00\nLARUNBATA 9:00-13:00 / Arratsaldean itxita\nASTELEHENETIK OSTIRALERA 9:30-13:00 / 16:30-20:00\nLARUNBATA 9:30-13:30 / Arratsaldean itxita\n943 67 03 38\nEskolapioetako Lorategiak, 3, bajo, 20400 Tolosa, Gipuzkoa, Espainia\nSaberri Perfumeria Drogeria\nNegredo Articulos Peluquería\nBio Estetika Eider\nNaiira estetika zentroa


I�m your man Leonard Cohen Folk-rock DVD Leonard Cohen ospetsuari eginiko omenaldia da DVD hau. Musikari eta poetaren biografia eskaini beharrean, pertsonak berak eskaintzen duena iradokitzea izan da lan honen zuzendariaren asmoa. Horretarako, egitura bikoitza erabiltzen du: alde batetik, Leonard Cohen berari eginiko elkarrizketaren pasarteak agertzen zaizkigu; bestetik hainbat musikariek Cohenen kanta baten bertsioa zuzenean jotzen dute. Emaitza interesgarria da, filma borobila ez den arren. Hori diot, zeren eta, alde batetik, Cohenen esanak argigarri bezain txundigarriak izanik ere, bere pertsona eta obra ezagutzeko motz geratzen baita dokumentala. Bestalde, Sydneyn grabatutako zuzeneko kontzertuko emankizunetik, batzuen lana ederra izanik ere, esaterako Anthonyren (Anthony and The Johnsosn taldeko kantaria) interpretazioa edo Teddy Thompsonenena (niretzako guztietan hunkigarriena), beste zenbait musikariren bertsioak arrunt samarrak geratu dira, batez ere U2 taldearena. Hau, besteak ez bezala, estudioko gehiegizko produkzioarekin osatu dute. Edonola ere, Nick Cave, Rufus Wainwright, Martha Wainwright, Jarvis Cocker zein Beth Orton bezalako musikari entzutetsuek Cohen musikatzeko eginiko ahaleginak ikusteko une gozoak eskaintzen dizkigu.


6 doako WordPress gai sentikorrak zure egunkari digitalerako | Sormenak linean\nLua louro | | Gaiak, Wordpress\nA muntatu nahi baduzu aldizkaria edo egunkari digitala, zalantzarik gabe, eduki kudeatzaile baten laguntzarekin sortu beharko zenuke. Eduki kudeatzailea bikaintasunez da WordPress: Blogak sortzeko plataforma bat gehiago sortu zen arren, erabilera hedatzen joan da (eta, ondorioz, alderdi gehiago leundu ditu) web orrien eremura. Hori dela eta, zure orria sortzerakoan ahaztu behar ez zenukeen eduki kudeatzailea da.\nMezu honetan analisi txiki bat eskaintzen dizugu 6 deskargatzeko estekarekin batera sentikorrak diren web txantiloiak o doako gai sentikorrak beraz, has zaitezke inbertsio handirik egin beharrik izan gabe. Bilduma gustatzea gustatuko zaizula eta aldizkari edo egunkarietarako bereziki diseinatutako gai hauek baliagarriak izatea espero dut.\n6 doako gai sentikorrak\nMusic: Egunkari bat sortzerakoan gure lehen beharrak konponduko dituen 4 zutabeko gai sentikor interesgarria. Barne bilaketa-motor bat dugu, artikulu kategoriez gain menu nagusian orriak sartzeko aukera, gehien irakurritako mezuarekin eskuineko alboko barra, gure Twitter kontuko azken txioak, etab Erdiko eremuari dagokionez, irristailu interesgarria azken berriak erakusteko eta bere zutabeak zutabeak hiru zutabeetan erakusteko. Horrez gain, goiburuan adieraziko du kalkulatutako eguraldia irakurlea kokatzen den eremu geografikoa eta tenperatura.\nWP Herald Lite: Bere egituragatik, a aipatzen du diseinu klasikoagoa aurreko txantiloia baino. Horrekiko duen abantaila nagusia bi menu (goiko bat, orriaren funtzionamenduan estekak dituena, erredakzio taldea, harpidetzak, publizitatea, iritziak, etab.) Eta kategoria propioak dituen nagusia da. Gainera, menu honen azpian azken berriekin korritze horizontala agertzen da. Barne bilatzaile bat eta sare sozialetarako esteka ere biltzen ditu. Bere ezaugarria da soiltasuna koloreetan.\nEmptilium: Hiru zutabetako gaia, aurrekoa baino kolore erabilera hain soila duena. Dotorea, badu menu nagusi bakarra. Eskuineko alboko barran ikono sozialak, barne bilatzailea, orrialdeko azken iruzkinak eta azken artikuluak aurkituko ditugu. Blogaren arlo nagusian, artikuluak. Orrialde osoaren tipografia eta koloreak alda ditzakegu, besteak beste.\nNeutral: Emptilium baino gutxiago dotorea, edukia hiru zutabetan banatzen du eta bi menu onartzen ditu, goikoa (orrialdeko errendimenduan) eta nagusia. Erakutsi azken berriekin graduatzailea edukia ikusi aurretik. Artikuluak pantailan antolatuta daude tumblr estetikoa.\nHueman: informalagoa aurrekoak baino, bi menu ditu (goikoa eta nagusia). Hiru zutaberekin tipografia zaintzen du eta orrialdean nabigatzea erosoa da. Goiko zein beheko ikono sozialak eta barneko bilaketa motorra biltzen ditu.\nArtikuluaren bide osoa: Sormena linean » Web diseinua » Gaiak » 6 egunkari digitalentzako doako gai sentikorrak\nBrad esan zuen\nEskerrik asko partekatzeagatik. Gustatuko litzaidake albiste hau ikustea, izeneko WordPress aldizkariaren gaiarekin lotuta Ybrant\n~ Erabat widgeted hasierako orria\n~ 15+ widget pertsonalizatu\n~ 10+ Gaikako kode laburrak\n~ Galeria eta bideo mezuen formatuak onartzen ditu eta askoz gehiago ...


Nola da, Fermin? | Bizigiro | Berria\nKezkatu samar nago. Oraindik ez dut jaso heriotza mehatxurik, ez aurpegi txarrik, ez akusazio mingarriegirik. Ez didate diosalik ukatu. Unfollow bakarren bat eta indiferentzia, hori da, asko jota, nire aburuen zigorra. Gauza jakina da: iritzia ematen duzunean ez bada inor asaldatzen, deus esan ez duzulako da, edo bestela, esan duzuna inori axola ez zaiolako. Horregatik erabaki dut behingoz lokatzetan sartu eta txio-guda-tribiala pizten duten kultur gai arantzatsuetan azkena den horri heltzea. Korrikako abestiaz eta bideoklipaz ari naiz, bai.\nFermuki alde edo sutsuki kontra egotea beste aukerarik ez dagoenez, bat hautatu behar izan dut: ni, alde. Ez bainarik jarri gabe, ordea. Fermin Muguruza dut sobran, hark horren errurik ez badu ere. 2001ean, 38 urte zituela, Big Beñat gogoangarriarekin Korrikako abestiaren kontzeptua aberastu eta berrasmatu zuen, garaira egokituz. Baina ia hogei urte geroago, berea da oraindik zerbait desberdina edo apurtzailea egin nahi dugunean jotzen dakigun ate bakarra? Ausardia behar da; baina beste publiko batzuk erakarri eta zerbait desberdina egin nahi bada, zergatik ez eman autonomia eta ardura giro horretan ari den sortzaile bati? Zergatik ez Mad Muaselek eta La Furiak konposatu eta eraiki duten abestia eta bideoklipa aitabitxien premiarik gabe?\nAntzeko sentsazioa eragin dit bideoklipean giro urbanoa eta tradizionala irudikatu eta biak nahasteko hartutako lanak. Estetikoki interesgarria da emaitza, baina abestia hiru zatitan bereizteko erabakia bezainbat, premisa oker batetik abiatzen dela uste dut: aniztasuna ez da derrigor collage, nahasketa eta abeslari askoren elkarketarekin gorpuzten. Abesti edo bideo bakoitzak ez du zein anitzak garen erakutsi beharrik. Nahikoa da orain arte tokia izan ez duen ikuspegi, identitate eta estilo bat ordezkatzen duen artista bati protagonismoa ematea. Eta hurrengoan, beste bati. Konplexurik gabe.\nFuntsean, eta euskalgintzaren ohiko paradoxan sakonduz: giro urbanoetako gazteei gustatzeko modukoa baino, ez ote da giro urbanoetako gazteak erakarri behar direla uste dutenei gustatzeko modukoa? Eta hala ere —bigarren multzokoa naizelako akaso— gustatu zait abestia eta (bereziki hasieran) duen indarra. Durangon dantza desafioa egitean, aldekoen bandoan jarriko naiz.